text:
EKIŠANG TUMELO YA BONA | JOSEFA
“Nka Dira Bjang Bobe bjo bjo Bogolo Gakaakaa?”
JOSEFA o ile a hema moya o montši o borutho, a kwa monko o bosana wa matšoba a lotus le dimela tše dingwe tša ka meetseng. O be a etilwe pele ke bagwebi ba go sepela ka melokeloke ya dikamela, ba phatša melaleng ya lebopo le le nabilego la Noka ya Nile. Akanya molokeloke wa banna bao ba etilego pele dikamela tša bona go bapa le noka ba lebile toropong e nngwe gape ya Egipita, ba fela ba tšhoša kokolohute yeo e itshepelelago goba lepidibidi gomme la fofa. Josefa o ile a buša a nagana ka legae la gabo mebotong yeo e fokelwago ke phefo ya Heburone, bokgoleng bja dikhilomithara tše makgolo; ga bjale o be a le lefaseng le lengwe.
Akanya dikgabo di tladitše mašata di le godimo ga mepalema ya ditatlele le mego. Josefa o be a sa kwešiše leleme la batho bao ba bego ba ba feta tseleng. Mohlomongwe o be a leka go swara mantšu goba dipolelwana le ge e le dife tšeo a bego a ka di kgona. O be a swanetše go ithuta leleme leo. Seo a bego a se tseba e be e le gore o be a ka se sa tsoga a boetše gae.
Josefa e be e fo ba mošemanyana—a na le nywaga e 17 goba e 18—lega go le bjalo, o ile a lebeletšana le ditlhohlo tšeo di bego di ka imela le banna ba bantši ba ba godilego. Bomorwarragwe, ka go hufegela Josefa kudu ka ge e be e le mmamoratwa wa tatago bona, ba ile ba nyaka ba mmolaya. Go e na le moo, ba ile ba mo rekišetša barekiši ba. (Genesi 37:2, 5, 18-28) Bjale, ka morago ga gore ba sepele leeto la dibeke, lethabo la barekiši le ka ba le ile la oketšega ge ba batamela motse o mogolo wa leemaema moo ba bego ba ikemišeditše go boelwa kudu ka go rekiša Josefa gotee le dithoto tša bona tše bohlokwa. Josefa o ile a dira bjang gore a se ke a itlhoboga le go nolega moko? Le gona rena lehono re ka dira bjang gore ditlhohlo tša bophelo di se senye tumelo ya rena? Re na le mo gontši moo re ka ithutago go Josefa.
“JEHOFA O BE A NA LE JOSEFA”
“Josefa yena a theošetšwa Egipita gomme Potifara mohlankedi wa kgoro ya Farao, molaodi wa bahlapetši yoo e lego Moegipita, a mo reka seatleng sa Baishimaele bao ba mo tlišitšego moo.” (Genesi 39:1) Ka mantšu ao a sego kae, pego ya Beibele e re thuša go akanya ka go gobošwa ga lesogana le ge le be le rekišwa gape. O be a fetogile thoto! Re ka nagana ka Josefa a latela mong wa gagwe yo mofsa, mohlankedi wa kgoro wa Moegipita, ba feta ditarateng tša leemaema tše di tletšego ka mafelo a kgwebo, ba lebile legaeng le lefsa la Josefa.
Legae! Le be le fapane kudu le seo Josefa a bego a kile a se bitša legae. O goletše lapeng la go huduga leo le bego le dula ditenteng ka ge le be le dula le huduga e bile le hlokomela mehlape ya lona ya dinku. Bjale mo, Baegipita ba humilego ba bjalo ka Potifara ba be ba dula ka dintlong tša manobonobo, tše di pentilwego ka mebala ya go taga. Baepi ba marope ba bega gore Baegipita ba bogologolo ba be ba rata dirapana tša go ba le dimela tše dintši tše dibotse tša dihlare tša meriti le matamo ao a homotšego a go bjalela dimela tše bjalo ka papirase, matšoba a lotus le dimela tše dingwe tša ka meetseng. Dintlo tše dingwe di agwa lekatana dirapaneng, di na le malapa a go thabela moyana o bosana, di na le mafasetere a phagamego bakeng sa go tsenya moya, le diphapoši tše dintši go akaretša le phapoši e kgolo ya go jela gotee le diphapoši tša bahlankedi.
Na Josefa o be a kgahlwa kudu ke manobonobo ao? Ga go bonale bjalo. Go feta tšohle, mohlomongwe o be a ikwa a lahlegile kudu. Baegipita ba be ba fapana le yena ka leleme, moaparo le tsela ya go itokiša e bile ba fapana kudu ka bodumedi. Ba be ba rapela mehutahuta ya medimo, ba dirišana le meoya le go dira maleatlana gomme ba kgahlwa kudu ke lehu le bophelo bja ka morago ga lehu. Lega go le bjalo, go na le selo seo se bego se dira gore Josefa a se ke a tlaišwa ke bodutu. Pego ya Beibele e re botša gore: “Jehofa o be a na le Josefa.” (Genesi 39:2) Ga go pelaelo gore Josefa o be a ntšhetša Modimo wa gagwe sa mafahleng. Beibele e re “Jehofa o kgauswi le bohle bao ba mmitšago.” (Psalme 145:18) Ke ka tsela efe e nngwe yeo Josefa a ilego a batamela Modimo wa gagwe ka yona?
Lesogana le le ile la gana go itlhoboga, le gona le ile la thoma go dira mošomo wa lona gabotse kamoo le ka kgonago. Ka go re’alo le ile la dira mo gontši moo Jehofa a ilego a le šegofatša, le gona go se go ye kae ke ge Josefa a lebelelwa ka botho ke mong wa gagwe yo mofsa. Potifara o ile a bona gore mohlanka wa gagwe wa mofsa o be a šegofatšwa ke Jehofa, Modimo wa batho ba gabo Josefa, le gona ga go pelaelo gore ditšhegofatšo tšeo di ile tša atlegiša lapa la Moegipita yoo kudu. Ganyenyane-ganyenyane Josefa o ile a hlomphega pele ga mong wa gagwe go fihlela ge Potifara a gafela dilo tšohle diatleng tša lesogana le leo le nago le bokgoni.—Genesi 39:3-6.
Josefa o beetše bafsa bao ba hlankelago Modimo lehono mohlala o mobotse kudu. Ka mohlala, ge ba le sekolong, ka dinako tše dingwe ba ka ikhwetša ba le tikologong yeo ba ikwago ba sa phuthologe goba yeo ba sa e tlwaelago, lefase leo le kgahlegelago go dirišana le meoya e bile le na le pono e swifetšego le ya go hloka kholofelo ka bophelo. Ge e ba o le boemong bjoo, gopola gore Jehofa ga se a fetoga. (Jakobo 1:17) O sa dutše a hlokomela bohle bao ba dulago ba mmotegela le bao ba tsomago go šoma ka thata ka tsela yeo e mo kgahlago. O ba šegofatša ka mo go humilego, gomme le wena o tla go šegofatša.
Pego e re botša gore nakong yeo ka moka, Josefa o be a gola. Mošemane yo o ile a gola ya ba monna, le gona e le “yo mobotse ka sebopego le ka ponagalo.” Mantšu ao a bontšha gore o be a tla ba kotsing, ka gobane mpho ya go ba yo mobotse ka sebopego gantši e tlišetša motho šedi yeo e sa nyakegego le yeo e sa swanelago.
“YENA A SE MO THEETŠE”
Josefa o be a tšeela potego godimo; mosadi wa Potifara yena o be a sa e tšeele godimo. Re bala gore: “Mosadi wa mong wa gagwe a lebelela Josefa ka go mo kganyoga gomme a re go yena: ‘Robala le nna.’” (Genesi 39:7) Na Josefa o ile a lekega gore a ineele dikgoketšong tše matla tša mosadi yo wa moheitene? Beibele ga e re nee lebaka la go akanya gore Josefa o be a se na dikganyogo tšeo masogana a nago le tšona goba gore mosadi yo wa matepe wa mohlankedi yo a humilego le yo matla wa kgoro, o be a sa kganyogege. Na Josefa o be a ka ipotša gore mong wa gagwe o be a ka se tsoge a tsebile? Na o be a ka lekwa ke go nagana ka mehola ya dilo tše di bo bonagalago tšeo tswalano e gobogilego e bego e ka mo tlišetša tšona?
Go bolela therešo, re ka se kgone go tseba dilo ka moka tšeo Josefa a bego a di nagana. Eupša re kgona go bona gabotse seo se bego se le pelong ya gagwe. Seo se bonagala karabong ya gagwe e rego: “Mong wa ka ga a tshwenyege ka selo seo ke se dirago ka mo ntlong ye, gomme se sengwe le se sengwe seo a nago le sona o se gafetše seatleng sa ka. Ga go na yo e lego yo mogolo go mpheta ka mo ntlong ye, le gona ga se a nkgana ka selo le ge e le sefe ge e se wena feela, ka gobane ke wena mosadi wa gagwe. Ka gona nka dira bjang bobe bjo bjo bogolo gakaakaa gomme ka direla Modimo sebe?” (Genesi 39:8, 9) Akanya lesogana le le bolela mantšu ao le tiišitše go tšwa pelong. Le be le kwešwa bohloko le ke go nagana ka seo mosadi yoo a bego a nyaka le se dira. Ka baka la’ng?
Ka ge Josefa a boletše, mong wa gagwe o be a mmota. Potifara o be a gafetše lapa la gagwe ka moka diatleng tša Josefa, a sa mo gane le selo ge e se mosadi wa gagwe feela. Josefa o be a ka senya bjang go botwa moo? O be a šišimišwa ke kgopolo yeo. Eupša go na le seo se bego se mo seleka le go feta: kgopolo ya go direla Modimo wa gagwe sebe, e lego Jehofa. Josefa o be a ithutile mo gontši batswading ba gagwe ka pono ya Modimo ka lenyalo le potego. Jehofa ke yena a nyadišitšego batho ba babedi ba pele, gomme o ile a hlalosa maikwelo a gagwe gabotse ka lenyalo. Monna le mosadi ba be ba swanetše go kgomarelana, e be “nama e tee.” (Genesi 2:24) Bao ba bego ba leka go senya tlemo yeo ba be ba ipea kotsing ya go welwa ke bogale bja Modimo. Ka mohlala, banna bao ba ilego ba nyaka ba goboša mosadi wa Aborahama, yoo e bego e le makgolokhukhu wa Josefa, gotee le mosadi wa Isaka, e lego makgolo wa Josefa, ba ile ba nyaka ba welwa ke kotsi o šoro. (Genesi 20:1-3; 26:7-11) Josefa o be a ithutile thuto yeo gabotse gomme o be a ikemišeditše go phela ka yona.
Mosadi wa Potifara ga se a rata seo a ilego a se kwa. E fo akanya lekgoba le la tlasana le mo gana, ge e le gabotse le bitša kgopelo ya gagwe gore ke ‘bobe bjo bogolo’! Lega go le bjalo, o ile a le phegelela. Mohlomongwe boikgogomošo bja gagwe bo ile bja gobatšwa, e lego seo se ilego sa mo dira gore a ikemišetše go dira gore aowa ya Josefa e be ee. Ka go re’alo o ile a bontšha moya o swanago le wa Sathane, yoo a ilego a leka Jesu. Maiteko a Sathane le ona a ile a folotša, gomme go e na le gore a hwe matwa, Sathane o ile a fo leta “nako e nngwe e loketšego.” (Luka 4:13) Ka gona batho ba botegago ba swanetše go ikemišetša gotee le go ema ba tiile. Ke kamoo Josefa a ilego a itshwara ka gona. Le ge boemo bjo bo ile bja tšwela pele “letšatši le letšatši,” ga se a ka a ineela. Re bala gore: “Yena a se mo theetše.” (Genesi 39:10) Lega go le bjalo, mosadi wa Potifara e be e le mogoketši yo a ikemišeditšego.
O ile a kgetha nako ya ge bahlanka ka moka ba be ba tšwile ka ntlong. O be a tseba gore Josefa o be a tla tsena ka ntlong a tlo phetha mediro ya gagwe. Ge a tsena, o ile a leka go mo tanya. A kakatletše seaparo sa Josefa, o ile a mo kgopela la mafelelo a re: “Robala le nna!” Josefa o ile tšea kgato kapejana. A mo phonyokga ka diatleng, o ile a boela morago—eupša yena a kakatlela seaparo sa gagwe. O ile a ikubula gomme a tlogela seaparo seo ka diatleng tša gagwe. Ke moka a tšhaba!—Genesi 39:11, 12.
Mo gongwe re ka gopola keletšo e buduletšwego ya moapostola Paulo e rego: “Tšhabang bootswa.” (1 Bakorinthe 6:18) Ruri Josefa o beetše Bakriste ka moka ba therešo mohlala o mobotse kudu! Re ka gapeletšega gore re phele kgauswi le bao ba sa hlomphego melao ya Modimo ya boitshwaro, eupša seo ga se bolele gore re swanetše go ineela ditutuetšong tše fošagetšego. Go sa šetšwe gore go direga’ng, re swanetše go tšhaba.
Tabeng ya Josefa, ditlamorago di ile tša ba bohloko. Mosadi wa Potifara o be a nyaka go itefeletša. Gateetee o ile a goeletša, a biletša bahlanka ba bangwe ka moka ka ntlong. O be a bolela gore Josefa o be a leka go mo kata ke moka a tšhaba ge yena a goelela. O be a swere seaparo seo a bego a mo latofatša ka sona a letile gore monna wa gagwe a boe. Ge Potifara a boa gae, o ile a mmotša maaka ao a a boletšego, a bolela gore e be e le molato wa mogatša’gwe ge a tlišitše motho o šele legaeng la bona. Potifara o ile a arabela bjang? Re bala gore: “A tuka bogale”! O ile a lahlela Josefa kgolegong gore a mo tswalelele moo.—Genesi 39:13-20.
“BA MO TLEMA DINAO KA DITLEMO”
Ga re tsebe gore dikgolego tša Egipita di be di le bjang mehleng yeo. Baepi ba marope ba hweditše marope a mafelo ao—meago e megolo e etšago dibo yeo e nago le disele le melete ya kgolego. Ka morago Josefa o ile a hlalosa lefelo leo ka lentšu leo ka go lebanya le bolelago “molete,” leo le ka šupago lefelo leo le se nago seetša le la go hloka kholofelo. (Genesi 40:15, mongwalo wa ka tlase wa nwt-E) Ka pukung ya Dipsalme, re kwa gore Josefa o ile a tlaišwa gape, ge e re: “Ba mo tlema dinao ka ditlemo, a tlengwa ka ditšhipi.” (Psalme 105:17, 18) Ka dinako tše dingwe Baegipita ba be ba tlema bagolegwa ka ditlemo tšeo ba bego ba ba bofa matsogo ka tšona ka morago mo ditšung; ba bangwe ba be ba rwala dikholoro tša tšhipi melaleng. Josefa o swanetše go ba a ile a tlaišwa ke go swarwa gampe gakaakaa—mola a be a se a dira selo seo se ka dirago gore a swanelwe ke tshwaro yeo!
Se sengwe ke gore boemo bjoo bo ile bja goga. Pego e re Josefa “a dula moo kgolegong.” O ile a fetša nywaga e mentši lefelong leo le le sa kgahlišego! * Le gona Josefa o be a sa tsebe ge e ba a be a tla tsoga a lokolotšwe. Ge matšatši ao a kwešago bohloko a goga e eba dibeke, ke moka ya ba dikgwedi, o ile a dira bjang gore a se ke a lahlegelwa ke kholofelo le go itlhoboga?
Pego e re nea karabo e kgothatšago e rego: “Jehofa a dula a na le Josefa gomme a se kgaotše go mmontšha botho.” (Genesi 39:21) Ga go na seo se ka thibelago botho bja Jehofa go fihlelela bahlanka ba gagwe, le ge e ka ba maboto, ditlemo le melete ya kgolego yeo e se nago seetša. (Baroma 8:38, 39) Re ka akanya Josefa gabotse a ntšhetša Tatagwe wa legodimong sa mafahleng ka bohloko bja gagwe thapelong ke moka a amogela khutšo yeo e tlišwago ke “Modimo wa khomotšo yohle” a nnoši. (2 Bakorinthe 1:3, 4; Bafilipi 4:6, 7) Ke’ng se sengwe gape seo Jehofa a se diretšego Josefa? Re bala gore o ile a dula a dira gore Josefa “mohlankedi yo mogolo wa kgolego a mo lebelele ka botho.”
Go bonagala bagolegwa ba be ba newa mošomo woo ba bego ba o dira, gomme Josefa le mo o ile a nea Jehofa selo seo a ka mo šegofaletšago sona. O be a šoma ka thata, a dira sohle seo a ka se kgonago mošomong o mongwe le o mongwe woo a bego a o newa gomme a tlogelela dilo ka moka go Jehofa. Ka tšhegofatšo ya Jehofa, Josefa o ile a botwa le go hlompšha, go fo swana le ge go be le bjalo lapeng la Potifara. Re bala gore: “Ka gona mohlankedi yo mogolo wa kgolego a gafela bagolegwa bohle bao ba bego ba le kgolegong seatleng sa Josefa. Se sengwe le se sengwe seo ba bego ba se dira ba be ba laelwa ke Josefa. Mohlankedi yo mogolo wa kgolego o be a sa hlokomele selo seo se bego se gafetšwe seatleng sa gagwe, ka gobane Jehofa o be a na le Josefa e bile Jehofa o be a mo atlegiša go tšeo a bego a di dira.” (Genesi 39:22, 23) Josefa o tloga a ile a homotšega kudu go tseba gore Jehofa o be a mo hlokometše!
Re ka welwa ke mahloko le mahlomola bophelong, gaešita le go swarwa ka go hloka toka o šoro, eupša re ka ithuta tumelong ya Josefa. Ge e ba re dula re batamela Jehofa ka thapelo, re dula re botegela ditaelo tša gagwe gomme re šoma ka thata go dira seo se lokilego mahlong a gagwe, re tla mo nea seo a ka re šegofaletšago sona. Tabeng ya Josefa, Jehofa o be a mo swaretše le ditšhegofatšo tše dikgolo, ka ge re tla bona dihlogo tše di latelago lelokelelong le la dihlogo.
^ ser. 23 Beibele e bontšha gore Josefa o be a na le nywaga e ka bago e 17 goba e 18 ge a be a fihla ka ntlong ya Potifara le gore o ile a dula moo ka mo go lekanego gore a gole e be lesogana—mohlomongwe nywaga e sego kae. O be a na le nywaga e 30 ge a be a lokollwa kgolegong.—Genesi 37:2; 39:6; 41:46.
Ithute ka mo go oketšegilego
Na o tla Bota Modimo?
Utolla kgotsofalo yeo o ka bago le yona ka go tseba Modimo bjalo ka Mogwera yo a botegago.


c: text/html

text:
KAROLO 8
Ge o Welwa ke Masetlapelo
“Le thabile kudu . . . , le ge ka nakwana le ka ba le gateletšwe ke meleko e fapafapanego.”—1 Petro 1:6
Le ge o leka ka thata gore o be le lenyalo le lapa leo le thabilego, go ka direga dilo tšeo di sa letelwago tšeo di ka dirago gore o thatafalelwe ke go thaba. (Mmoledi 9:11) Ka lerato Modimo o re nea thušo ge re lebana le mathata. Ge e ba o diriša melao ye ya motheo ya Mangwalo, wena le lapa la gago le ka kgona go lebeletšana le maemo a thata kudu.
1 ITHEKGE KA JEHOFA
SEO BEIBELE E SE BOLELAGO: ‘Lahlela dipelaelo tša gago ka moka go yena, gobane o a go hlokomela.’ (1 Petro 5:7) Dula o gopola gore Modimo ga se yena a ikarabelago ka diteko tšeo di go welago. (Jakobo 1:13) Ge o dutše o batamela kgauswi le yena, o tla go thuša ka tsela e di phalago tšohle. (Jesaya 41:10) ‘Tšhollela pelo ya gago o le pele ga gagwe.’—Psalme 62:8.
Le gona o tla homotšega ge o bala le go ithuta Beibele ya gago ka mehla. Ka go re’alo, o tla ithuta kamoo Jehofa “a re homotšago ditlaišegong tša rena tšohle.” (2 Bakorinthe 1:3, 4; Baroma 15:4) O holofetša go go nea “khutšo ya Modimo yeo e fetago kwešišo yohle.”—Bafilipi 4:6, 7, 13.
SEO SE KA DIRWAGO:
Rapelela thušo ya Jehofa gore o dule o theošitše maswafo le go nagana gabotse
Hlahloba dikgetho tša gago ka moka gomme o kgethe yeo e ka go holago
2 HLOKOMELA WENA LE LAPA LA GAGO
SEO BEIBELE E SE BOLELAGO: “Pelo ya yo a nago le tlhaologanyo e hwetša tsebo, gomme tsebe ya ba bohlale e tsoma tsebo.” (Diema 18:15) Hwetša dintlha ka botlalo. Hwetša seo setho se sengwe le se sengwe sa lapa la gago se se hlokago. Boledišana le bona. Ba theetše.—Diema 20:5.
Go thwe’ng ge e ba motho yo o mo ratago a ehwa? O se ke wa tšhaba go ntšha maikwelo a gago. Gopola gore gaešita le Jesu o ile “a ntšha megokgo.” (Johane 11:35; Mmoledi 3:4) Go khutša le go robala ka mo go lekanego go bohlokwa. (Mmoledi 4:6) Se se tla dira gore go be bonolo go lebeletšana le boemo bjo bo gateletšago.
SEO SE KA DIRWAGO:
Pele o welwa ke masetlapelo, itlwaetše go boledišana le ba lapa la gago. Ge go e ba le mathata, ba tla ikwa ba lokologile go boledišana le wena
Boledišana le ba bangwe bao ba ka bago ba ile ba lebana le boemo bjo bo swanago
3 HWETŠA THUŠO YEO O E HLOKAGO
SEO E BEIBELE E SE BOLELAGO: “Mogwera wa kgonthe o dula a na le lerato ka dinako tšohle, e bile ke ngwanabo motho yo o ka ithekgago ka yena mohlang wa tlalelo.” (Diema 17:17) Bagwera ba gago ba ka nyaka go go thuša, eupša ba ka no ba ba sa tsebe gore ba dire eng. O se ke wa dikadika go ba botša seo o se hlokago. (Diema 12:25) Gape, nyaka thušo ya moya go bao ba kwešišago Beibele. Tlhahlo yeo ba ka go neago yona go tšwa ka Beibeleng e tla go thuša.—Jakobo 5:14.
O tla hwetša thekgo yeo o e hlokago ge ka mehla o phela le batho bao ba nago le tumelo e tiilego go Modimo le go bota dikholofetšo tša gagwe. Le gona o tla homotšwa kudu ke go thuša bao ba nyakago kgothatšo. Boledišana le bona ka tumelo yeo o nago le yona go Jehofa le dikholofetšo tša gagwe. Dula o swaregile ka go nea ba bangwe thušo yeo ba e hlokago, gomme o se ke wa ipea kgole le bao ba go ratago le bao ba tshwenyegilego ka wena.—Diema 18:1; 1 Bakorinthe 15:58.
SEO SE KA DIRWAGO:
Boledišana le mogwera wa kgauswi gomme o mo dumelele go go thuša
Bolela seo o tlogago o se hloka
Ithute ka mo go oketšegilego
Ge Ngwana wa Gago a Botšiša ka Lehu
Megato e mene e ka go thuša go araba dipotšišo tša bona gomme wa ba bontšha kamoo ba ka lebeletšanago le boemo bja ge motho yo ba mo ratago hwile.
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?
Ge o Welwa ke Masetlapelo
—Go Hwelwa ke Motho yo o mo Ratago
Ditho tše hlano tša lapa labo Ronaldo di hwile kotsing ya koloi nywaga e 16 e fetilego. Le ge a sa ikwa a lahlegetšwe, o hweditše khutšo ya ka gare.

robotstxt: allowed

filter: keep


text:
POTŠIŠO 6
Nka Dira Eng Gore ke se ke ka Laolwa ke Dithaka tša ka?
O BE O TLA DIRA ENG?
Bona ka leihlo la kgopolo tiragalo ye: Ge Brian a sa re, . . . o kopana le bašemanyana ba babedi bao a tsenago le bona sekolo gomme o kwa a bolawa ke mala a masese. Bašemanyana ba ba lekile ka makga a mabedi go mo kgogiša mo bekeng, gomme le e tla ba lekga la boraro.
Mošemanyana wa pele o re go yena:
“O sa le tšhikanoši? E re ke go fe mogwera.”
O ponyetša Brian leihlo ge a re mogwera, ke moka o ntšha selo se sengwe ka potleng ya gagwe o mo nea sona.
Brian o bona sekerete seo mošemanyana yoo a mo neago. Ke moka mala a gagwe a loma le go feta.
Brian o re: “Ke lokile. Akere ke šetše ke go boditše gore ga ke . . . ”
Mošemane wa bobedi o mo tsena ganong o re: “Tlogela go ba setlaela!”
Brian o bolela a tiišitše eupša a tšhogile o re: “Ga ke sona.”
Mošemane wa bobedi o a mo khabara gomme o bolela le yena ka lentšu le boleta o re: “E no se tšea.”
Mošemane wa pele o iša sekerete molomong wa Brian gomme o a mo sebela o re: “Re ka se botše motho. Taba ye e tla felela mo.”
Ge nkabe o le Brian, o be o tla dira’ng?
EMA GOMME O NAGANE!
Na dithaka tša Brian di be di tseba seo di se dirago? Na di itiretše diphetho? Go ka no se be bjalo. Gantši o ka hwetša e le gore di dumeletše gore batho ba bangwe ba di laole. Ka ge di nyaka go ratwa, di dumelela batho ba bangwe gore ba laole seo di se dirago.
Ge nkabe o le boemong bjo, o be o ka dira’ng gore o pheme go laolwa ke dithaka tša gago?
ITOKIŠE
Beibele e re: “Yo bohlale ke yo a bonego kotsi a ikuta, eupša ba se nago temogo ba fetile ba wela kotsing.”
—Diema 22:3.
Gantši o ka bona kotsi e sa le kgole. Ka mohlala, a re re o bona sehlopha sa bana bao o tsenago le bona sekolo se le kua kgojana gomme se kgoga. Ge o ka bona bothata bjo, o tla kgona go tseba seo o ka se dirago.
NAGANA
Beibele e re: “Ebang le letswalo le lebotse.”
—1 Petro 3:16.
Ipotšiše gore: ‘Ge nka dumela dithaka di ntaola, ke tlo ikwa bjang ka morago?’ Ke nnete gore o tla ba o kgahlišitše dithaka tša gago ka nakwana. Eupša o tla ikwa bjang ka morago? Na o nyaka go itira motho yo o sego yena e le feela gore o kgahliše dithaka tša gago?
—Ekisodo 23:2.
DIRA PHETHO
Beibele e re: “Yo bohlale o a boifa.”
—Diema 14:16.
Nengneng re swanetše go dira phetho gomme re lebeletšane le ditlamorago tša phetho yeo. Beibele e re botša ka banna ba go swana le Josefa, Jobo le Jesu, bao ba ilego ba dira diphetho tše dibotse. E re botša gape ka Kaine, Esau le Judase, bao ba ilego ba dira diphetho tše di sego bohlale. Wena o tla dira’ng?
Beibele e re: “O dire tša potego.” (Psalme 37:3) Ge e ba o šetše o naganne ka ditlamorago tša diphetho tša gago gomme o tseba seo o tlago go se dira, o tla makatšwa ke kamoo go emela diphetho tšeo go ka bago bonolo ka gona le go ba le mafelelo a mabotse.
O se tshwenyege, ga se gore o swanetše go rerela dithaka tša gago. Go no bolela gore AOWA eupša o tiišitše go lekane. Goba go bontšha gore o ka se fetoše monagano, o ka re:
“Tšeo di tla mpalela!”
“Ga ke dire dilo tšeo!”
“Ke be ke nagana gore le a ntseba!”
Tharollo ke gore o arabe kapejana e bile o kgodišegile. Ge o ka dira bjalo, o ka makatšwa ke go bona kamoo dithaka tša gago di tlago go tlogela go go šala morago!
SEO O KA SE DIRAGO GE O KWERWA
O ka dira’ng ge dithaka tša gago di go kwera? O ka re’ng ge di ka re: “Bothata bja gago ke’ng
O se ke wa di ganetša. O ka re: “Le bolela nnete, ke lefšega!” Ka morago ga moo o bolele mabaka a gago.
O ka di araba ka tsela yeo di bego di sa nagane. Botša dithaka tša gago gore ke ka baka la eng o gana ke moka o bolele gore di go tlabile. O ka re: “Ke be ke nagana gore le bohlale kudu go ka kgoga!”
Ge e ba dithaka tša gago di tšwela pele di go kwera, itshepelele! Gopola gore ge o ka dula le tšona nako e telele, di tla go gapeletša le go feta. Ka go sepela, o bontšha gore ga o nyake gore ba bangwe ba go fetoše.
Therešo ke gore o ka se tšhabele go laolwa ke dithaka. Eupša o ka itirela phetho ya seo o nyakago go se dira, wa bolela gore o eme kae gomme wa se dumele motho a go fetoša. Taba ke gore ke wena o swanetšego go itirela phetho!


text:
Na Dihlatse tša Jehofa di Fetošitše Beibele Gore e Dumelelane le Ditumelo tša Tšona?
Aowa, ga se ra dira bjalo. Go e na le moo, ge re be re hwetša gore ditumelo tša rena di be di sa dumelelane ka mo go feletšego le Beibele, re ile ra di fetoša.
Re thomile go hlahloba Beibele nako e telele le pele ga ge re ka thoma go tšweletša Phetolelo ya Lefase le Lefsa ya Mangwalo a Makgethwa ka 1950. Re dirišitše phetolelo le ge e le efe yeo e bego e hwetšagala gomme ra dira gore ditumelo tša rena di sepedišane le Beibele. Ela hloko mehlala e sego kae ya ditumelo tša kgale tša Dihlatse tša Jehofa gomme o itirele phetho ya ge e ba ditumelo tšeo di dumelelana le seo ge e le gabotse Beibele e se rutago.
Seo re se dumelago: Modimo ga se Boraro Botee. Tokollo ya July 1882 ya Zion’s Watch Tower e itše: “Babadi ba rena ba a tseba gore le ge re dumela go Jehofa, Jesu le Moya o mokgethwa, re gana ka mo go feletšego dithuto tše e sego tša mangwalo tše bjalo ka thuto ya gore go na le Medimo e meraro mothong o tee goba Modimo o tee bathong ba bararo go etša ge batho ba bangwe ba re’alo.”
Seo Beibele e se bolelago: “Jehofa, Modimo wa rena ke Jehofa a nnoši.” (Doiteronomio 6:4, Phetolelo ya Kgale) “Wa rena Modimo ké o tee fêla, Yêna Tata wešo, Yêna thlaxô ya tšohle le boyô bya rena bohle. Le Mong wa rena ké o tee, Yêna Jesu Kriste Motšweletša-tšohle le rena.” (1 Bakorinthe 8:6, Beibele ya Sepedi) Jesu ka boyena o boletše gore: “Tate ke e mogolo go nna.”—Johane 14:28, Phetolelo ya Kgale.
Seo re se dumelago: Batho ba ka se hlokofatšwe ka mo go sa felego mollong wa dihele. Ge tokollo ya June 1882 ya Zion’s Watch Tower e tsopola Baroma 6:23 go King James Version, sehlogong seo se rego, “Moputso wa Sebe ke Lehu,” e itše: “Mantšu a a kwagala. Ruri go a makatša gore batho ba bantši bao ba ipolelago gore ba dumela gore Beibele ke Lentšu la Modimo ba sa dutše ba ganetšana le mantšu a a kwagalago, le gona ba dumela gore moputso wa sebe ke go hlokofatšwa ka mo go sa felego gomme ba re le Beibele e ruta sona seo.”
Seo Beibele e se bolelago: “Moya o senyago wona o tlo hwa.” (Hesekiele 18:4, 20, Phetolelo ya Kgale) Kotlo ya mafelelo ya bao ba ganetšago Modimo ga se go tlaišwa ka mo go sa felego, eupša ke “thsenyêxô ye e sa felexo.”—2 Bathesalonika 1:9, Beibele ya Sepedi.
Seo re se dumelago: Mmušo wa Modimo ke pušo ya kgonthe, ga o ka pelong ya motho. Ge e bolela ka Mmušo wa Modimo, tokollo ya December 1881 ya Zion’s Watch Tower, e itše: “Ruri go hlongwa ga mmušo wo go tla akaretša go fedišwa ga mebušo ka moka ya lefase.”
Seo Beibele e se bolelago: “Mehleng ya dikxoši tšeo, ké mo Modimo a tl’o xo tsoša mmušô wo o ka se kexo wa šwalalanywa neng le neng, wo o ka se kexo wa selêla xo sethšaba se sengwê. O tlo phšatla mebušô e mengwê ka moka wa e fediša; xe e le wôna, o tlo êma xo ya xo ile.”—Daniele 2:44, Beibele ya Sepedi.
Na Dihlatse tša Jehofa di ithekgile ka Phetolelo ya Lefase le Lefsa gore di thekge ditumelo tša tšona?
Aowa, ka gobane re tšwela pele re diriša diphetolelo tše dintši tša Beibele modirong wa rena wa go nea bohlatse. Ge e le gabotse, le ge re nea batho dikopi tša Phetolelo ya Lefase le Lefsa lenaneong la rena la mahala la go ruta batho Beibele, ga re na bothata go ithuta le bao ba ratago go diriša diphetolelo tše dingwe tša Beibele.
Ithute ka mo go oketšegilego
Na Borarobotee ke Thuto ya ka Beibeleng?
Dikereke tše dintši di ruta gore Modimo ke Borarobotee. Na se ke seo Beibele e se rutago?
Hele ke Eng? Na ke Moo Batho ba Tlaišetšwago sa Ruri?
Na badiradibe ba otlwa mollong wa dihele? Na hele ke moputso wa sebe? Bala Mangwalo gore o hwetše dikarabo tša dipotšišo tše.
Therešo ya Beibele e Ile ya Utollwa Lefsa Bjang?
Re ka tseba bjang gore re hweditše therešo yeo e lego ka Beibeleng?


text:
Na o ka Tseba Modimo ka Leina?
Go laletšwa go tlo dumediša le go bitša motho yo bohlokwa ka leina ke tokelo e kgolo. Gantši batho ba hlomphegago ba bitšwa ka direto tšeo di bontšhago maemo a bona, tše bjalo ka “Mna. Mopresidente,” “Mong’a-ka,” goba “Mohlomphegi.” Ka gona ge e ba motho yo a nago le maemo a phagamego a go botša gore, “Mpitše ka leina, hle,” ka ntle le pelaelo o tla ikwa o godišitšwe.
MODIMO wa therešo o re botša ka Lentšung la gagwe le le ngwadilwego, Beibele, gore: “Ke Nna Jehofa, ke lona leina la-ka.” (Jesaya 42:8, PK) Gaešita le ge a e-na le direto tše dintši, tše bjalo ka “Mmopi,” “Ra-matla-ohle,” le “Mmuši Morena,” ka mehla o bontšhitše go hlompha bahlanka ba gagwe ba botegago ka go ba dumelela go diriša leina la gagwe.
Ka mohlala, moporofeta Moše o kile a lopa Modimo ka mantšu a rego: “Aowa hle Jehofa.” (Ekisodo 4:10, NW) Nakong ya ge go kgakolwa tempele ya Jerusalema, Kgoši Solomone o ile a thoma thapelo ya gagwe ka mantšu a rego: “Wena Jehofa.” (1 Dikxoši 8:22, 23, NW) Le gona ge moporofeta Jesaya a be a bolela le Modimo legatong la setšhaba sa Isiraele, o itše: “Wene, Jehofa, o Tata wešo.” (Jesaya 63:16, PK) Go molaleng gore Tatago rena wa legodimong o re laletša gore re mmitše ka leina.
Le ge go bitša Jehofa ka leina go le bohlokwa, ruri go mo tseba ka leina feela ga go a lekana. Mabapi le motho yo a mo ratago le go mmota, Jehofa o holofetša gore: “Ke tlo mo khutiša xobane ó tseba ’ina la-ka.” (Psalme 91:14) Go molaleng gore go tseba leina la Modimo go swanetše go ba go akaretša go gontši, ka ge e le selo se bohlokwa bakeng sa go amogela tšhireletšo ya Modimo. Gona, ke’ng seo o swanetšego go se dira gore o tsebe Jehofa ka leina?


text:
Ruta Bana ba Gago
Mmušo wo o Tlago go Fetoša Lefase ka Moka
NA O ka bolela gore ke Mmušo ofe wo go bolelwago ka wona?— * Ke woo Jesu a re rutilego go o rapelela. O re rutile gore re kgopele Modimo re re: “Mmušo wa gago a o tle.” (Mateo 6:9, 10) Ka nywaga e nyakilego go ba e 2 000, balatedi ba Jesu ba be ba rapela Modimo gore Mmušo wa Gagwe o tle. Na le wena o ile wa o rapelela?—
Gore o kwešiše gore mmušo ke eng, o swanetše go kwešiša gore kgoši ke eng. Kgoši ke motho yo a bušago. Naga yeo a e bušago e bitšwa tikologo ya gagwe. Tikologo ya Mmušo wa Modimo e akaretša lefase ka moka. Ge Mmušo wa Modimo o e-tla, yo mongwe le yo mongwe mo lefaseng o tla thabela ditšhegofatšo tšeo pušo ya gagwe e tlago go di tlišetša batho.
Mmušo wa Modimo ke pušo ya legodimong. Go Jesaya 9:6 (NW), Beibele e bolela ka Mmuši wa pušo ye. Ela hloko seo e se bolelago ka yena: “Re belegetšwe ngwana . . . pušo e tla ba legetleng la gagwe. O tla bitšwa . . . Kgošana ya Khutšo.”
Na o a tseba gore kgošana ke eng?— Ee, ke morwa wa kgoši. Kgoši e phagamego ya legodimong ke mang?— O rerešitše ge o itše ke Jehofa. Beibele e mmitša “Yo-xodimo-dima Kukama-lefase.” (Psalme 83:18) Ka Beibeleng, Jesu gantši o bitšwa “Morwa wa Modimo.” Lebaka le lengwe ke gore Jehofa o file Jesu bophelo. Jehofa ke Tatago Jesu wa kgonthe.—Luka 1:34, 35; Johane 1:34, 49; 3:17; 11:27; 20:31; Ditiro 9:20.
Mmušo wa Modimo, woo Jesu a re rutilego go o rapelela, ke pušo e kgethegilego kudu. Ke “pušo” ya kgošana ka gobane Jehofa o dira gore Mmuši goba Kgoši ya Mmušo wo e be Morwa wa gagwe, Jesu. Eupša na o be o tseba gore go tla kgethwa ba bangwe gore ba buše bjalo ka dikgoši gotee le Jesu Mmušong wa Tatagwe?— A re boledišane ka bona.
Pejana ga lehu la gagwe, Jesu o ile a botša baapostola ba gagwe ba botegago gore o be a e-ya “ntlong” ya Tatagwe legodimong. O itše: “Ke a tloga ke ya go le lokišetša lefelo . . . gore moo ke lego gona le lena le be gona.” (Johane 14:1-3) Na o a tseba gore baapostola gotee le ba bangwe bao ba kgethilwego ba ya go dira’ng legodimong le Jesu?— Ba tla “buša le yena.” Beibele gape e re botša gore ke ba bakae bao ba tlago go buša le Jesu e le dikgoši. E tla ba ba 144 000.—Kutollo 14:1, 3; 20:6.
O nagana gore mo lefaseng go tla ba bjang ge Kgošana ya Khutšo le bakgethwa ba gagwe ba 144 000 ba buša?— Go tla kgahliša e le ruri! Go ka se be le ntwa. Diphoofolo di tla phedišana ka khutšo gotee le rena. Ga go motho yo a tlago go babja goba go hwa. Mahlo a difofu a tla bona, ditsebe tša difoa tša kwa, digole di tla kitima le go taboga bjalo ka kgama. Lefase le tla tšweletša dijo tše bose bakeng sa bohle. Le gona, batho bohle ba tla ratana bjalo ka ge Jesu a rutile barutiwa ba gagwe. (Johane 13:34, 35) A re buleng ditemana tšeo di lokeleditšwego mo pukung ya Jesaya gomme re bale mabapi le dilo tše di kgahlišago tšeo di tlago go direga.—Jesaya 2:4; 11:6-11; 25:8; 33:24; 35:5, 6; 65:21-24.
Ga e sa le go tloga ge Jesu a ruta batho gore ba rapele ba re “Mmušo wa gago a o tle,” batho ba dimilione ba ithutile ka Mmušo woo. Tsebo ye e fetotše maphelo a bona. Go se go ye kae, ge Mmušo woo o fihla gomme o tšeela mebušo ya lefase legato, yo mongwe le yo mongwe yo a hlankelago Jehofa Modimo le Mmuši yo a Mo kgethilego, Jesu Kriste, ba tla ba le khutšo, ba phela gabotse mmeleng ba thabile.—Johane 17:3.
^ ser. 3 Ge e ba o bala le ngwana, thaladi ke ya go go gopotša gore o khutše gomme o kgothaletše ngwana go ntšha sa mafahleng.
Ithute ka mo go oketšegilego
Khutšo Lefaseng—E tla ba Gona Bjang?
Ithute kamoo Modimo a holofetšago go tliša khutšo lefaseng ka Mmušo wa gagwe.
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.


text:
Re ka Hwetša Kae Dikarabo tša Dipotšišo tša Bohlokwa Bophelong?
Na dikarabo di ka hwetšwa . . .
saenseng?
filosofing?
ka Beibeleng?
MONGWADI YO MONGWE WA BEIBELE O ILE A RE GO MODIMO
“Ntire gore ke kwešiše, gore ke dule ke phela.”—Psalme 119:144, 160, Phetolelo ya Lefase le Lefsa.
Beibele e fa batho ba dimilione dikarabo.
Na le wena o nyaka go hwetša dikarabo?
Wepesaete ya jw.org e ka go thuša.
BALA Inthaneteng
BOGELA dibidio tšeo di theilwego Beibeleng tša
TAONELOUTA dikgatišo tše bjalo ka
KE DIPOTŠIŠO DIFE GO TŠE TŠE DIKGOLO TŠEO DI GO TSHWENYAGO?
Hwetša dikarabo tšeo di tšwago ka Beibeleng tša dipotšišo tše go jw.org/sno/.
(Eya go DITHUTO TŠA BEIBELE › DIPOTŠIŠO TŠA BEIBELE DI A ARABJA)
Ithute ka mo go oketšegilego
Ke Eng Seo se ka Hwetšwago Wepesaeteng ya Rena?
O ka ithuta mo go oketšegilego ka rena le ka ditumelo tša rena gotee le go hwetša dikarabo tša dipotšišo tša gago tša mabapi le Beibele.


text:
Tiiša Tumelo ya Gago Dilong Tšeo re di Holofeditšwego
“Tumelo ke tebelelo e kgonthišeditšwego ya seo se holofetšwego.”
DIKOPELO: 81, 134
1, 2. (a) Kholofelo ya Bakriste ba therešo e fapana bjang le kholofelo ya batho ba lefase la Sathane? (b) Re tlo ahlaahla dipotšišo dife tša bohlokwa?
A KHOLOFELO e kgahlišago gakaakaang yeo Bakriste ba therešo ba nago le yona! Ka moka ga rena, go sa šetšwe gore re batlotšwa goba re “dinku tše dingwe,” re na le kholofelo ya go tlo bona Modimo a phethagatša morero wa gagwe wa mathomong gomme a kgethagatša leina la gagwe. (Joh. 10:16; Mat. 6:9, 10) Kholofelo yeo ke tokelo e kgolo yeo motho le ge e le ofe a ka ratago go ba le yona. Le gona re letetše go tlo hwetša bophelo bjo bo sa felego re le karolo ya “magodimo a mafsa” a Modimo, goba re le karolo ya ‘lefase la gagwe le lefsa.’ (2 Pet. 3:13) Ge re sa letetše seo, re rapelela gore batho ba Modimo ba tšwele pele ba atlega moyeng.
2 Batho ba lefase la Sathane le bona ba na le kholofelo ya bona, eupša go ka direga gore ba ipotšiša ge e ba kholofelo yeo e tla tsoga e phethagetše. Ka mohlala, batho ba bantši bao ba petšhago ba ka ipotša gore ba tlo wina, eupša ga ba kgodišege ka seo. Ka lehlakoreng le lengwe, tumelo ya kgonthe ke “tebelelo e kgonthišeditšwego” ya seo Bakriste ba se holofetšego. (Baheb. 11:1) Eupša o ka ipotšiša gore: ‘Nka kgodišega bjang gore seo ke se holofetšego se tla phethagala? Gona meputso ya go ba le tumelo e tiilego dilong tše ke di holofetšego ke efe?’
3. Tumelo ya Bakriste ba therešo e theilwe kae?
3 Ga re belegwe re na le tumelo; e bile ga re be le yona ka mohlolo. Moya o mokgethwa wa Modimo ke wona o dirago gore motho wa pelo e botse a be le tumelo. (Bagal. 5:22) Ga go na mo Beibele e rego Modimo o na le tumelo goba gore o a e hloka. Ka ge Jehofa e le Ramatlaohle e bile a le bohlale, ga go na selo seo se ka mo thibelago go phethagatša morero wa gagwe. Tatago rena wa legodimong o kgodišegile gore dilo tše dibotse tšeo a re holofeditšego tšona di tlo phethagala. Go yena go bjalo ka ge eka di šetše di phethagetše. Ke ka baka leo a rego: “Di diragetše!” (Bala Kutollo 21:3-6.) Tumelo ya Bakriste ba therešo e theilwe mantšung a gore Jehofa ke “Modimo yo a botegago,” yoo ka mehla a phethagatšago seo a se boletšego.
GO ITHUTA MEHLALENG YA KGALE YA TUMELO
4. Banna le basadi ba tumelo ba pele ga mehla ya Bokriste ba be ba na le tebelelo efe?
4 Baheberu kgaolo 11, e na le maina a banna le basadi ba 16 bao ba bego ba na le tumelo. Mongwadi wa puku ye yo a bego a buduletšwe ke Modimo o boletše ka bona le ba bangwe gore “ba ile ba hlatselwa gabotse ka baka la tumelo ya bona.” (Baheb. 11:39) Ka moka ga bona ba be ba na le “tebelelo e kgonthišeditšwego” ya gore Modimo o be a tla tšweletša “peu” e holofeditšwego gore e tlo pšhatla Sathane le go phethagatša morero wa Jehofa wa mathomong. (Gen. 3:15) Babotegi bao ba hwile pele “peu” e holofeditšwego, e lego Jesu Kriste, e ka bula tsela ya go ya legodimong. (Bagal. 3:16) Go sa šetšwe seo, re leboga gore dikholofetšo tša Jehofa ga di ke di pala. Batho bao ba tlo tsošwa bahung gomme ba thabela bophelo lefaseng la paradeise ba phethagetše.
5, 6. Aborahama le lapa la gagwe ba ile ba dula ba nagana ka eng, gona ba ile ba dira’ng gore ba dule ba na le tumelo e tiilego? (Bona seswantšho seo se lego mathomong a sehlogo.)
5 Ge Baheberu 11:13 e bolela ka ba bangwe ba bao ba phetšego pele ga mehla ya Bokriste e re: “Ka moka ba ile ba hwa ba na le tumelo, gaešita le ge dikholofetšo di se tša phethagala mehleng ya bona, eupša ba di bone di le kgole ba di amogela.” Yo mongwe wa batho bao ke Aborahama. Na o ile a dula a nagana ka kholofetšo e kgahlišago ya go phela ka mo go sa felego ge go tla be go buša “peu” e holofeditšwego? Jesu o ile a nea karabo e kwagalago potšišong yeo ge a be a botša baganetši ba gagwe gore: “Aborahama tatago lena o ile a thabišwa kudu ke kholofelo ya go bona mehla ya ka, o ile a e bona a thaba.” (Joh. 8:56) Go bjalo le ka Sara, Isaka, Jakobo le ba bangwe ba bantši bao ba ilego ba dula ba naganne ka Mmušo wa Modimo wa nakong e tlago, “woo mohlami le moagi wa wona e lego Modimo.”
6 Aborahama le lapa la gagwe ba ile ba dira’ng gore ba dule ba na le tumelo e tiilego? Go ka direga gore ba ile ba ithuta ka Modimo ka go theetša babotegi ba bogologolo, ka dipono, goba ka go bala dingwalwa tše di ka botwago tša mehleng ya bona. Sa bohlokwa le go feta ke gore ba ile ba se lebale seo ba ithutilego sona gomme ba dumela dikholofetšo tša Modimo le go phela ka melao ya gagwe ba ba ba naganišiša ka dilo tšeo. Ka ge ba be ba na le tumelo e tiilego dikholofetšong tša Modimo, banna le basadi ba ba ile ba kgona go kgotlelela mathata le ge e le afe le go dula ba botegela Modimo.
7. Ke dilo dife tšeo ka lerato Jehofa a re neilego tšona gore re be le tumelo, gona ke’ng seo rena re swanetše go se dira?
7 E le gore tumelo ya rena e dule e tiile, ka lerato Jehofa o re neile Lentšu la gagwe le le feletšego e lego Beibele. Gore re ‘thabe’ le go “atlega,” re swanetše go bala Lentšu la Modimo ka mehla, ge go kgonega re le bale letšatši le letšatši. (Ps. 1: 1-3; bala Ditiro 17:11.) Ke moka, go swana le barapedi ba Jehofa ba pele ga mehla ya Bokriste, re swanetše go dula re naganišiša ka dikholofetšo tša Modimo le go phela ka melao ya gagwe. Le gona, Jehofa o re nea dijo tše dintši kudu tša moya a diriša “mohlanka yo a botegago le wa temogo.” (Mat. 24:45) Ka go re’alo, ge re ka diriša seo re ithutago sona, re tla swana le bahlanka ba kgale ba Jehofa ba botegago bao ba bego ba na le “tebelelo e kgonthišeditšwego” ka kholofelo ya bona ya Mmušo.
8. Thapelo e ka tiiša bjang tumelo ya rena?
8 Thapelo le yona e thušitše bahlanka ba Modimo ba pele ga mehla ya Bokriste gore ba dule ba na le tumelo e tiilego. Tumelo ya bona e be e tia ge ba be ba bona Modimo a araba dithapelo tša bona. (Neh. 1:4, 11; Ps. 34:4, 15, 17; Dan. 9:19-21) Le rena re ka botša Jehofa matshwenyego a rena, re tseba gore o tla re kwa gomme a re nea matla a go kgotlelela ka lethabo. Le gona ge Modimo a araba dithapelo tša rena, tumelo ya rena e tia le go feta. (Bala 1 Johane 5:14, 15.) Ka ge tumelo e le se sengwe sa dika tše di enywago ke moya o mokgethwa, re swanetše go ‘tšwela pele re kgopela’ Modimo gore a re nee moya woo, go etša ge Jesu a re kgothaleditše go dira bjalo.
9. Ge re rapela, ke bomang gape bao re swanetšego go ba rapelela?
9 Lega go le bjalo, ga se ra swanela go rapela Modimo ge feela re nyaka thušo go yena. Jehofa “o re diretše dilo tše dintši tše di makatšago” tše re “palelwago ke go di anega,” tšeo re ka mo lebogago tšona le go mo tumiša ka tšona letšatši le letšatši. (Ps. 40:5) Le gona, dithapelo tša rena di swanetše go bontšha gore re “[dula re] gopola ba ba lego ditlemong tša kgolego bjalo ka ge eka [re] golegilwe le bona.” E bile re swanetše go rapelela bana babo rena lefaseng ka moka, kudukudu “bao ba etelelago pele gare ga [rena].” Ruri re a thaba ge re bona Jehofa a araba dithapelo tše bjalo!
BA ILE BA GANA GO SE BOTEGE
10. Ke bahlanka bafe ba Modimo bao ba ilego ba gana go se botege, gona ba thušitšwe ke’ng gore ba dule ba botega?
10 Go Baheberu kgaolo 11, moapostola Paulo o hlalosa mathata ao a ilego a kgotlelelwa ke bahlanka ba bantši ba Modimo bao a sa ba bolelago ka maina. Ka mohlala, moapostola yo o bolela ka basadi ba tumelo bao ba ilego ba hwelwa ke bana eupša ka morago ba ba amogela gape tsogong ya bahu. Ke moka o bolela ka ba bangwe bao “ba ka se [amogelego] go lokollwa ka topollo e nngwe, e le gore ba fihlelele tsogo e kaone.” (Baheb. 11:35) Le ge re ka se kgodišege gore Paulo o be a bolela ka bomang, ba bangwe, go swana le Nabothe le Sakaria, ba ile ba bolawa ka maswika ka gobane ba be ba ekwa Modimo e bile ba dira thato ya gagwe. (1 Dikg. 21:3, 15; 2 Dikor. 24:20,
11. Baporofeta ba bangwe ba ile ba kgotlelela mathata afe ka baka la tumelo ya bona?
11 Ka baka la tumelo ya bona, baporofeta ba go swana le Mikaya le Jeremia “ba lekilwe ka go kwerwa le . . . ka dikgolego.” Ba bangwe, go swana le Eliya, “ba ile ba ralala maganateng, dithabeng, maweng le meleteng ya lefase.” Ka moka ga bona ba ile ba kgotlelela ka gobane ba be ba na le “tebelelo e kgonthišeditšwego ya seo se holofetšwego.”
12. Ke mang yo a re beetšego mohlala o mogolo wa go kgotlelela diteko, gona ke’ng se se mo thušitšego go di kgotlelela?
12 Ka morago ga gore Paulo a bolele ka banna le basadi ba fapafapanego ba tumelo, o ile a bolela ka mohlala o mogolo wa tumelo, e lego wa Morena wa rena Jesu Kriste. Baheberu 12:2 e re: “Ka baka la lethabo leo le bego le beilwe pele ga gagwe o ile a kgotlelela kota ya tlhokofatšo, a se be le taba le go hlabišwa dihlong gomme a dula ka letsogong la le letona la sedulo sa bogoši sa Modimo.” Ge re lebeletšane le diteko tše dikgolo, re swanetše go ‘naganišiša’ kudu ka mohlala wa Jesu wa tumelo. (Bala Baheberu 12:3.) Go swana le Jesu, Bakriste ba lekgolong la pele la mengwaga bao ba hwetšego tumelo ya bona, ba bjalo ka morutiwa Antipase, ba ile ba gana go se botege. (Kut. 2:13) Modimo o tlo ba putsa ka go ba tsošetša legodimong, e lego tsogo yeo e phalago “tsogo e kaone” yeo babotegi ba pele ga mehla ya Bokriste ba tlago go e hwetša. (Baheb. 11:35) Nako e itšego ka morago ga gore Mmušo wa Modimo o thome go buša legodimong ka 1914, batlotšwa ka moka ba bjalo ba botegago, bao ba bego ba robetše lehung, ba ile ba tsošetšwa legodimong gore ba tle ba thuše Jesu go buša batho mo lefaseng.
MEHLALA YA MEHLENG YENO YA TUMELO
13, 14. Rudolf Graichen o ile a welwa ke diteko dife, gona o thušitšwe ke’ng go kgotlelela?
13 Lehono bahlanka ba Modimo ba dimilione ba latela mohlala wa Jesu ka go dula ba nagana ka kholofelo ya bona le go se dumelele diteko di fokodiša tumelo ya bona. Nagana ka mohlala wa Rudolf Graichen, yo a belegetšwego Jeremane ka 1925. O ile a gopola diswantšho tša dikanegelo tša ka Beibeleng tšeo di bego di pharilwe lebotong la ntlo ya gabo. O ngwadile gore: “Seswantšho se sengwe se be se na le phiri le kwana, putšanyana le lepogo, namane le tau
14 Tše dingwe tša diteko tšeo di ilego tša wela Rudolf ke lehu la mmagwe, yoo a bolailwego ke bolwetši bja typhus kampeng ya tlaišo ya Ravensbrück, le go bona tatagwe a fokola tumelong go fihlela a saena pampiri ya gore yena ga a sa nyaka go ba Hlatse ya Jehofa. Ka morago ga gore Rudolf a lokollwe kgolegong, o ile a ba le tokelo ya go ba molebeledi wa tikologo ke moka a laletšwa Sekolong sa Gilead. O ile a abelwa go yo ba moromiwa kua Chile, moo le gona a ilego a hlankela e le molebeledi wa tikologo. Eupša diteko tša Rudolf di be di se tša hlwa di felela. Ka morago ga ngwaga a nyalane le moromiwagotee e lego Patsy, lesea la bona le ile la hlokofala. Ka morago, mosadi wa gagwe, yo a bego a na le mengwaga e 43, le yena o ile a hlokofala. Rudolf o ile a kgotlelela diteko tše ka moka. Le gona le ge a be a tšofetše e bile a babja, o be a hlankela e le mmulamadibogo wa ka mehla e bile e le mogolo ge phihlelo ya gagwe e be e gatišwa ka go tokollo ya Morokami wa August 1, 1997, matlakala 20-25. [1]
15. Ke mehlala efe ya lehono ya Dihlatse tša Jehofa tšeo di kgotlelelago diteko ka lethabo?
15 Dihlatse tša Jehofa di tšwela pele di thaba kholofelong ya tšona go sa šetšwe go tlaišwa o šoro ka mehla. Ka mohlala, bana babo rena ba bantši le dikgaetšedi ba kgolegong kua Eritrea, Singapore le South Korea, ba bantši ba bona ba golegilwe feela ka gobane ba ekwa mantšu a Jesu a gore re se ke ra lwa le motho. (Mat. 26:52) Gare ga bana babo rena ba ba makgolokgolo go na le Isaac, Negede le Paulos, bao ga bjale ba nago le mengwaga e fetago e 20 ba le kgolegong kua Eritrea! Le ge ba ganeditšwe go hlokomela batswadi ba bona bao ba tšofetšego le go nyala, bana babo rena ba ba botegela Modimo go sa šetšwe go tlaišwa o šoro. Difahlego tša bona tše di edilego, go etša ge re ba bona wepesaeteng ya rena ya jw.org, di bontšha gore tumelo ya bona e tiile. Gaešita le baletakgolego ba šetše ba ba hlompha.
16. Tumelo e tiilego e ka go šireletša bjang?
16 Dihlatse tše dintši tša Jehofa ga se tša hlwa di tlaišwa o šoro. Di welwa ke mehuta e mengwe ya diteko. Dihlatse tše dingwe di ile tša swanelwa ke go kgotlelela bodiidi goba go hlaka nakong ya dintwa tša selegae goba dikotsi tša tlhago. Tše dingwe di swana le Moshe le bapatriareka ka kgopolo ya gore di tlogetše bophelo bja maemo bja lefase le le botumo. Di lwa ka matla gore di se ke tša lekega go rata mahumo le bophelo bja boithati. Di thušwa ke’ng go dira se? Di thušwa ke go rata Jehofa le tumelo ya tšona e tiilego kholofetšong ya gagwe ya gore o tlo fediša go hloka toka ka moka le go putsa bahlanka ba gagwe ba botegago ka bophelo bjo bo sa felego lefaseng le lefsa la go loka.
17. O ikemišeditše go dira’ng, gona re tlo ithuta ka’ng sehlogong se se latelago?
17 Sehlogong se, re bone kamoo go naganišiša ka dikholofetšo tša Modimo le go rapela ka mehla go tlago go tiiša tumelo ya rena. Ke moka tumelo yeo e tla re thuša go kgotlelela diteko ge re dutše re nagana ka kholofelo ya rena ka “tebelelo e kgonthišeditšwego.” Eupša Beibele e hlalosa tumelo ka tsela e nngwe gape, gomme re tla ithuta ka seo sehlogong se se latelago.
^ [1] (serapa 14) Bala le sehlogo se se rego “Despite Trials, My Hope Has Remained Bright” ka go Phafoga! ya Seisemane ya April 22, 2002. Sehlogo seo se bolela ka phihlelo ya Andrej Hanák wa kua Slovakia.


text:
Re ka Kgona go Dula re Hlwekile
“Hlwekišang diatla tša lena, . . . le sekiše dipelo tša lena.”—JAKOBO 4:8.
1. Ke’ng seo batho ba bantši ba naganago gore ga se phošo go se dira?
RE PHELA lefaseng le le bodilego boitshwarong. Ka mohlala, batho ba bantši ba nagana gore ga se phošo ge ba ratana le motho wa bong bjo bo swanago le bja bona goba go robala le motho yo ba sa nyalanago le yena. Dimobi, dipuku, dikoša le dipapatšo di tletše ka boitshwaro bjo bo gobogilego bja thobalano. (Psalme 12:8) Eupša Jehofa a ka re thuša go phela ka tsela yeo e mo kgahlišago. Re ka kgona go dula re hlwekile, goba re sekile, lefaseng le leo le bodilego boitshwarong.—Bala 1 Bathesalonika 4:3-5.
2, 3. (a) Ke ka baka la’ng re swanetše go gana dikganyogo tše mpe? (b) Re tlo ahlaahla’ng sehlogong se?
2 E le gore re kgahliše Jehofa, re swanetše go gana selo se sengwe le se sengwe seo a se hloilego. Eupša ka ge re sa phethagala, re ka lekega go itshwara ka tsela e gobogilego, go swana le hlapi yeo e lekegago go ja selo seo se lego molabeng. Ge re thoma go nagana dilo tše di gobogilego, re swanetše go di gana gateetee. Ge re ka se dire bjalo, kganyogo e gobogilego e tla gola gomme ra feleletša re dirile sebe ge sebaka se ka bulega. Go bjalo ka ge Beibele e bolela gore: “Kganyogo ge e gotše e tswala sebe.”—Bala Jakobo 1:14, 15.
3 Kganyogo e mpe e ka gola ka dipelong tša rena. Ke ka baka leo re swanetšego go ba šedi kudu ka seo re thomago go se kganyoga. Ge e ba re gana dikganyogo tše mpe, re tla phema go wela boitshwarong bjo bo gobogilego bja thobalano le ditlamorago tša bjona. (Bagalatia 5:16) Sehlogong se, re tlo ahlaahla dilo tše di latelago tše tharo tšeo di tlago go re thuša go lwantšha dikganyogo tše mpe: segwera sa rena le Jehofa, keletšo e tšwago Lentšung la gagwe le thušo ya Bakriste bao ba godilego tsebong.
“BATAMELANG MODIMO”
4. Ke ka baka la’ng go le bohlokwa gore re batamele Jehofa?
4 Beibele e botša bao ba nyakago go ‘batamela Modimo’ gore: “Hlwekišang diatla tša lena” gomme le “sekiše dipelo tša lena.” (Jakobo 4:8) Ge Jehofa e le Mogwera wa rena yo mogolo, ga re nyake gore a kgahlišwe ke ditiro tša rena feela, eupša re nyaka gore le dilo tšeo re di naganago di mo kgahliše. Ge e ba dilo tšeo re di naganago di hlwekile e bile di sekile, gona dipelo tša rena le tšona di tla hlweka. (Psalme 24:3, 4; 51:6; Bafilipi 4:8) Jehofa o a kwešiša gore ga se ra phethagala le gore re ka thoma go nagana dilo tše di gobogilego. Eupša ka ge re sa nyake go mo kweša bohloko, re dira sohle se re ka se kgonago go gana dikgopolo tše di fošagetšego. (Genesi 6:5, 6) Re leka ka gohle go dula re nagana ka dilo tše di hlwekilego.
5, 6. Thapelo e ka re thuša bjang go lwantšha dikganyogo tše di gobogilego?
5 Jehofa o tla re thuša go lwantšha dikgopolo tše di gobogilego ge re dula re mo rapela gore a re thuše. O re nea moya wa gagwe o mokgethwa gore re be le matla a go kgona go dula re hlwekile. Dithapelong tša rena, re ka botša Jehofa gore re nyaka gore dilo tšeo re di naganago di mo kgahliše. (Psalme 19:14) Re mo kgopela ka boikokobetšo gore a bone ge e ba ka dipelong tša rena go na le dikganyogo le ge e le dife tše di gobogilego tšeo di ka re wetšago sebeng. (Psalme 139:23, 24) Tšwela pele o kgopela Jehofa gore a go thuše go gana boitshwaro bjo bo gobogilego gomme o dire se se lokilego gaešita le ge go le thata.—Mateo 6:13.
6 Pele re ithuta ka Jehofa, re ka ba re be re tlwaetše go dira dilo tšeo a di hloilego, e bile go ka direga gore re sa lwa le dikganyogo tšeo. Eupša Jehofa a ka re thuša go fetoga gomme ra dira dilo tše di mo kgahlišago. Ka mohlala, Kgoši Dafida o ile a robala le Batseba, a itshola gomme a kgopela Jehofa gore a mo nee “pelo e sekilego” le go mo thuša go kwa. (Psalme 51:10, 12) Ka gona ge e ba re kile ra ba le dikganyogo tše di gobogilego tše matla gomme re sa dutše re di lwantšha, Jehofa a ka re thuša go ba le kganyogo e matla le go feta ya go mo kwa le go dira se se lokilego. A ka re thuša go laola dikgopolo tša rena tše di sa phethagalago.—Psalme 119:133.
“EBANG BADIRI BA LENTŠU”
7. Lentšu la Modimo le ka re thuša bjang go gana dikgopolo tše di gobogilego?
7 Ge re kgopela thušo, Jehofa a ka araba dithapelo tša rena ka go diriša Lentšu la gagwe e lego Beibele. Ka go lona, re hwetša bohlale bja Modimo, bjoo bo sekilego. (Jakobo 3:17) Ge re bala Beibele letšatši le letšatši, re tlatša menagano ya rena ka dikgopolo tše di sekilego. (Psalme 19:7, 11; 119:9, 11) Le gona, ka Beibeleng go na le mehlala le ditemošo tšeo di re thušago go gana dikgopolo le dikganyogo tše di gobogilego.
8, 9. (a) Go tlile bjang gore lesogana le itšego le robale le mosadi yo a gobogilego? (b) Mohlala wo o lego go Diema kgaolo 7 o ka re thuša go phema maemo afe?
8 Go Diema 5:8, Lentšu la Modimo le re lemoša gore re bapalele kgole le boitshwaro bjo bo gobogilego. Go Diema kgaolo 7, re bala ka lesogana leo le ilego la iphetela bošego kgauswi le ntlo ya mosadi yo a gobogilego. Mosadi yoo o be a eme khoneng ya seterata “a apere seaparo sa mogweba-ka-mmele.” O ile a ya go lesogana leo, a le swara, a le atla gomme a le botša dilo tšeo di ilego tša le tsošetša dikganyogo tše di gobogilego. Lesogana leo ga se la ka la gana dikganyogo tšeo, ka go re’alo la robala le yena. Le ge le be le sa ikemišetša go dira sebe, le ile la se dira. Ke moka la swanelwa ke go lebeletšana le ditlamorago tše bohloko. Ge nkabe le ile la lemoga kotsi e sa le pele, nkabe le ile la sepelela kgole le mosadi yoo!—Diema 7:6-27.
9 Go swana le lesogana leo, le rena re ka dira diphetho tša bošilo ka baka la go se lemoge dikotsi. Ka mohlala, bošego mananeo a mangwe a thelebišene a bontšha boitshwaro bjo bo gobogilego, ka gona go ka ba kotsi go kgotlakgotla remouto e le feela gore re bone gore go bapala eng thelebišeneng. Le gona go ka ba kotsi go tsena mekerong e mengwe ya Inthanete le ge re sa tsebe gore e na le eng, gotee le go diriša mekero ya poledišano Inthaneteng goba go tsena Diwepesaeteng tšeo di nago le dipapatšo tše di gobogilego tšeo di nyakago re bogela diswantšho tša batho ba sa aparago. Maemong a, seo re se bogelago se ka re tsošetša dikganyogo tše di gobogilego, gomme sa dira gore re feleletše re sa kwe Jehofa.
10. Ke ka baka la’ng go bapala ka lerato go le kotsi? (Bona seswantšho seo se lego mathomong a sehlogo.)
10 Le gona Beibele e re botša kamoo banna le basadi ba swanetšego go swarana ka gona. (Bala 1 Timotheo 5:2.) Bakriste ba bontšhana dipontšho tša lerato le balekane ba bona ba lenyalo feela goba motho yo mongwe yo ba nyakago go nyalana le yena. Ga ba bapale ka lerato le batho ba bangwe. Ba bangwe ba ka nagana gore go bapala ka lerato le motho yo mongwe, e ka ba ka go bapadiša mmele ka tsela e itšego, go itshwara ka tsela e itšego goba go ponyetšana mahlo, ga go kotsi ge feela ba sa kgomane. Eupša ge batho ba babedi ba bapala ka lerato, ba ka thoma go nagana ka dilo tše di gobogilego, gomme ba feleletša ba itshwara ka tsela e gobogilego. Seo se kile sa direga, le gona se ka direga gape.
11. Re ithuta thuto efe mohlaleng wa Josefa?
11 Josefa ke mohlala o mobotse go rena. Mosadi wa Potifara o ile a leka go goketša Josefa gore a robale le yena. Josefa o ile a gana, eupša a mo phegelela. Letšatši le letšatši o be a kgopela Josefa “gore a fetše nako a na le yena.” (Genesi 39:7, 8, 10) Seithuti se sengwe sa Beibele se hlalositše gore mosadi wa Potifara o be a ipoditše gore ge a ka ba noši le Josefa, Josefa o be a tla mo kganyoga. Josefa o be a feditše le pelo gore a ka se arabele dipontšhong tša lerato tša mosadi yoo, gomme ga se a ka a bapala ka lerato le mosadi yoo. Ka go re’alo, ga se a ka a dumelela dikganyogo tše di fošagetšego di mela ka pelong ya gagwe. Le gona ge mosadi yoo a be a kakatlela Josefa ka seaparo sa gagwe gomme a leka go mo gapeletša gore a robale le yena, gateetee Josefa o ile “a tlogela seaparo sa gagwe ka seatleng sa mosadi yoo gomme a tšhabela ka ntle.”—Genesi 39:12.
12. Re tseba bjang gore seo re se lebelelago se ka kgoma dipelo tša rena?
12 Jesu o lemošitše gore seo re se lebelelago se ka kgoma dipelo tša rena gomme sa tsoša dikganyogo tše di gobogilego. O itše: “Yo mongwe le yo mongwe yo a tšwelago pele a lebeletše mosadi e le gore a mo kganyoge o šetše a hlotlotše le yena pelong ya gagwe.” (Mateo 5:28) Se se ile sa diragalela Kgoši Dafida. ‘Ge a be a le tlhakeng ya ntlo o ile a bona mosadi a hlapa,’ eupša a se ke a kgaotša go mo lebelela le go nagana ka yena. (2 Samuele 11:2) Gaešita le ge mosadi yoo a be a nyetšwe, Dafida o ile a thoma go mo kganyoga gomme a robala le yena.
13. Ke ka baka la’ng re swanetše go dira “kgwerano” le mahlo a rena, gona re dira seo bjang?
13 Ge e ba re nyaka go gana dikgopolo tše di gobogilego, re swanetše go ekiša mohlala wa Jobo. O itše: “Ke dirile kgwerano le mahlo a ka.” (Jobo 31:1, 7, 9) Go swana le Jobo, re ka dira phetho ya go se tsoge re naganne ka tsela e gobogilego ka motho yo a itšego yo re mo lebeletšego. Le gona ge re ka bona seswantšho se se gobogilego khomphutheng, leswaong la papatšo, makasineng goba lefelong le ge e le lefe, re swanetše go lebelela thoko ka yona nako yeo.
14. Re swanetše go dira’ng gore re dule re hlwekile?
14 Ge o nagana ka seo re se ahlaahlilego, o ka lemoga gore o swanetše go šoma kutšwanyana go lwantšha dikgopolo tše di gobogilego. Ge e ba o swanetše go dira diphetogo, thoma gona bjale! Ge o ekwa seo Jehofa a se bolelago, o ka gana boitshwaro bjo bo gobogilego bja thobalano gomme wa dula o hlwekile.—Bala Jakobo 1:21-25.
‘BITŠA BAGOLO’
15. Ge e ba re thatafalelwa ke go lwantšha dikgopolo tše di gobogilego, ke ka baka la’ng go le bohlokwa gore re kgopele thušo?
15 Ge e ba o thatafalelwa ke go lwantšha dikganyogo tše di gobogilego, boledišana le motho yo a itšego ka phuthegong yoo a hlanketšego Jehofa ka nako e telele le yoo a ka go neago keletšo e botse yeo e tšwago ka Lentšung la Modimo. Go ka fo se be bonolo go botša motho yo mongwe ka bothata bja gago, eupša go bohlokwa gore o kgopele thušo. (Diema 18:1; Baheberu 3:12, 13) Bakriste bao ba godilego tsebong ba ka go thuša go lemoga diphetogo tšeo o swanetšego go di dira. Ke moka dira diphetogo tšeo e le gore Jehofa e dule e le Mogwera wa gago.
16, 17. (a) Bagolo ba ka thuša bjang bao ba thatafalelwago ke go lwantšha dikganyogo tše di gobogilego? Nea mohlala. (b) Ke ka baka la’ng bao ba bogelago dibidio le diswantšho tša batho bao ba sa aparago ba swanetše go kgopela thušo kapelapela?
16 Bagolo ba phuthego ke bona ba swanelegago kudu go re thuša. (Bala Jakobo 5:13-15.) Lesogana le lengwe kua Brazil le ile la fetša nywaga e mentši le thatafalelwa ke go lwantšha dikganyogo tše di fošagetšego. Le re: “Ke be ke tseba gore dilo tšeo ke di naganago di be di nyamiša Jehofa, eupša ke be ke lewa ke dihlong tša go botša ba bangwe maikwelo a ka.” Mogolo yo mongwe o ile a lemoga gore lesogana le le hloka thušo gomme a le kgothaletša gore le kgopele thušo go bagolo. Lesogana leo le re: “Ke ile ka makatšwa ke botho bjoo bagolo ba ilego ba mpontšha bjona, ba mpontšha botho kudu le go nkwešiša kudu go feta kamoo ke bego ke letetše ka gona. Ba ile ba theetša mathata a ka ka kelohloko. Ba ile ba diriša Beibele go nkgonthišetša gore Jehofa o a nthata, gomme ba rapela le nna. Seo se ile sa nnolofaletša go amogela keletšo ya Mangwalo yeo ba ilego ba nnea yona.” Ka morago ga gore lesogana le le matlafatše tswalano ya lona le Jehofa le itše: “Ga bjale ke lemoga bohlokwa bja go tsoma thušo go e na le go leka go ikimetša ka morwalo.”
17 Ge e ba o tlwaetše go bogela dibidio le diswantšho tša batho bao ba sa aparago, o swanetše go kgopela thušo kapelapela. Ge o sa kgopele thušo kapela, ke moo o bago kotsing e kgolo ya go wela boitshwarong bjo bo gobogilego bja thobalano. Ge o ka wela, o tla kweša ba bangwe bohloko e bile o ka dira gore batho ba bolele gampe ka leina la Jehofa. Ba bantši ba kgopetše thušo go bagolo gomme ba amogela keletšo ya bona e le gore ba kgahliše Jehofa le go dula ka phuthegong ya Bokriste.—Psalme 141:5; Baheberu 12:5, 6; Jakobo 1:15.
IKEMIŠETŠE GO DULA O HLWEKILE!
18. O ikemišeditše go dira’ng?
18 Lefase la Sathane le bola le go feta boitshwarong. Eupša bahlanka ba Jehofa ba šoma ka thata go boloka menagano ya bona e sekile le go dula ba hlwekile. Jehofa o ikgantšha kudu ka Bakriste ba. Anke re duleng re le kgauswi le Jehofa gomme re latele keletšo yeo re e hwetšago ka Lentšung la gagwe le ka phuthegong ya Bokriste. Ge re dira bjalo, re tlo thaba gomme ra ba le matswalo a hlwekilego. (Psalme 119:5, 6) Le gona nakong e tlago, ge Sathane a tla ba a fedišitšwe, re tlo phela ka mo go sa felego lefaseng le lefsa la Modimo le le hlwekilego.


text:
NOVEMBER 11, 2014
RUSSIA
Molato wa go Fedišwa ga Mokgatlo wa Bodumedi Kua Samara o Tšwela Pele Kgorongkgolo ya Tsheko ya Russia
Ka November 12, 2014, Kgorokgolo ya Tsheko ya Russia e ile ya tšwela pele ka go theetša molato wa go fedišwa ga mokgatlo wa bodumedi wa Dihlatse tša Jehofa kua Samara. Molato wo o thomile go theetšwa kgweding ya go feta ka October 8, Kgoro yeo e be e tletše ka ba ditaba, baemedi ba mmušo ba dinaga tše dingwe bao ba bego ba tlo lebelela, boramolao le Dihlatse tše dingwe. Ka morago ga go boledišana ka ditaba tše itšego, Kgoro e ile ya emiša ganyenyane ka go theetša molato wo.
Vasiliy Kalin, e lego Moemedi wa Dihlatse tša Jehofa kua Russia, o boletše gore: “Re tloga re holofela gore Kgorokgolo ya Tsheko ya Russia e hlomphegago e tla ahlola ka toka molato wo le go thekga seo molaotheo wa naga wa tokologo ya setšhaba o se bolelago ka go fediša phetho ya motšhotšhisi.” Dihlatse tša Jehofa di holofela gore Kgoro e tla šireletša tokelo ya tokologo ya bodumedi yeo e bolelwago ke Molaotheo wa Naga ya Russia.


text:
MAHUMO AO A LEGO KA LENTŠUNG LA MODIMO | DIPSALME 79-86
Motho wa Bohlokwa Kudu Bophelong bja Gago ke Mang?
Go bonagala mongwadi wa Psalme 83 e be e le setlogolwana sa Asafa wa Molefi, yo a phetšego ka nako e tee le Kgoši Dafida. Psalme ye e ngwadilwe nakong ya ge ditšhaba tšeo e bego e le manaba a batho ba Jehofa di be di nyaka go ba fediša.
Thapelong ya gagwe, mopsalme yo o boletše kudu ka leina la Jehofa le bogoši bja gagwe, e sego ka gore yena a šireletšwe
Lehono, bahlanka ba Modimo ba hlaselwa ka mo le ka mo. Go kgotlelela ga rena ge re dutše re botega go tumiša Jehofa
Jehofa o nyaka gore re tsebe leina la gagwe
Re swanetše go bontšha ka ditiro tša rena gore Jehofa ke Motho wa bohlokwa kudu maphelong a rena


text:
GO TŠWA BOBOLOKELONG BJA RENA
Kgoši e Ile ya Tlala ka Lethabo!
SEO se diregile ka August 1936. Se diregile Mošateng wa Swaziland. Robert le George Nisbet ba be ba sa tšwa go bapala mmino le dipolelo tše gatišitšwego tša Ngwanabo rena J. F. Rutherford go tšwa koloing e nago le segodišamodumo. Kgoši Sobhuza II o ile a tlala ka lethabo. George o hlalosa gore: “Seo se re makaditšego ke gore o be a nyaka go reka motšhene wa go letša, direkhoto le segodišamodumo seo re bego re se šomiša go tsebatša molaetša wa Mmušo!”
Robert o ile a hlalosa ka boikokobetšo gore ga di rekišwe. Ka baka la’ng? Ka gobane dilo tšeo e be e le tša motho yo mongwe. Kgoši e be e nyaka go tseba gore motho yoo e be e le mang.
Robert o ile a araba ka gore: “Ka moka ga tšona ke tša Kgoši e nngwe.” Ke moka Sobhuza o ile a botšiša leina la Kgoši yeo. Robert o ile a re: “Ke Jesu Kriste, Kgoši ya Mmušo wa Modimo.”
Sobhuza o ile a bolela ka tlhompho e tseneletšego gore: “Ruri yeo ke Kgoši e kgolo. Ga ke nyake go tšea selo le ge e le sefe sa yona.”
Robert ka morago o ile a ngwala gore: ‘Ke be ke makaditšwe kudu ke botho bjoo Kgošikgolo Sobhuza e bo bontšhitšego. E be e bolela Seisemane gabotse ntle le go ikgantšha goba go ikgogomoša, le gona e be e bolela ditaba ka go lebanya e bile e batamelega. Nakong ya ge George a dutše a bapala mmino ka ntle, ke ile ka dula le yona ka ofising ya yona ka metsotso e ka bago e 45.’
Robert o tšwela pele ka gore: ‘Ka moragonyana letšatšing leo, re ile ra etela The Swazi National School moo re bilego le phihlelo e kgahlišago kudu. Re ile ra nea bohlatse go hlogo ya sekolo yeo e ilego ya theetša ka kelohloko. Ge re bolela le yona ka motšhene wa go letša gomme re e botša gore re be re ka rata gore sekolo ka moka se theetše direkhoto tšeo re di swerego, e ile ya thaba kudu ke moka ya laela barutwana ba ka bago ba 100 gore ba dule bjanyeng gomme ba theetše. Re ile ra botšwa gore e be e le sekolo se phagamego seo bašemane ba bego ba rutwa tša temo, go gaša dibjalo dirapeng, go betla, go aga, Seisemane le dipalo; gomme banenyana ba be ba rutwa booki, mešongwana ya ka gae le mediro e mengwe e bohlokwa.’ Makgolo wa Kgošikgolo ke yena a thomilego sekolo seo. *
Go tloga ka 1933, Kgoši Sobhuza o be a thabela go theetša babulamadibogo bao ba bego ba etela ka Mošate. Ka nako e nngwe, o ile a ba a kgobokanya bahlapetši ba gagwe ba 100 gore ba theetše direkhoto tša molaetša wa Mmušo. O ile a dira dipeeletšo tša dimakasine gomme a amogela dikgatišo. Go se go ye kae Kgoši e be e na le bokgobapuku bja yona bja dikgatišo tša Mmušo wa Modimo. Go oketša moo, e ile ya dira gore di šireletšwe go sa šetšwe go thibelwa ga dikgatišo tša rena ke mmušo wo o bego o ba laola wa Brithania nakong ya ntwa ya bobedi ya lefase.
Kgoši Sobhuza II o be a dutše a amogela Dihlatse ka Mošate wa Lobamba, e bile a bitša baruti gore ba tle ba theetše dipolelo tša tšona tša Beibele. Ge Hlatse yeo e dulago lefelong leo e lego Helvie Mashazi e be e hlalosa kgaolo 23 ya Mateo, sehlopha sa baruti se ile sa emelela se befetšwe gomme sa leka go e gapeletša gore e dule fase. Eupša Kgoši e ile ya tsena ditaba gare, ke moka ya laela Ngwanabo rena Mashazi gore a tšwele pele. Go oketša moo, Kgoši e ile ya botša batheetši gore ba ngwale ditemana ka moka tša Beibele polelong yeo!
Ka morago ga gore baruti ba bane ba theetše polelo yeo e filwego ke ngwanabo rena wa mmulamadibogo, ba ile ba sokološetša dikholoro tša bona ka morago gomme ba re: “Ga re sa le baruti, eupša re Dihlatse tša Jehofa.” Ka morago ba ile ba botšiša mmulamadibogo yoo ge e ba a na le dipuku tše swanago le tšeo Kgošikgolo e bego e na le tšona.
Go tloga ka bo-1930 go fihlela lehung la yona ka 1982, Kgošikgolo ye e be e hlompha Dihlatse tša Jehofa gomme ga se ya ka ya dumelela gore di tlaišwe ka ge di be di sa boloke meetlo ya Maswazi. Ka gona, Dihlatse di be di na le lebaka le kwagalago la go mo leboga, gomme di ile tša nyamišwa kudu ke lehu la gagwe.
Mathomong a 2013, go be go na le bagoeledi ba ka godimo ga 3 000 ba Mmušo kua Swaziland. Ka ge naga ye e na le badudi ba ka godingwana ga milione, mogoeledi yo tee o swanetše go nea bohlatse go batho ba 384. Babulamadibogo ba 260 ba ile ba šoma ka thata diphuthegong tše 90, gomme Segopotšong sa 2012 go tlile batho ba fetago 7 496. Go molaleng gore palo ya bagoeledi e tla oketšega. Ka kgonthe motheo o tiilego o ile wa thewa ke diketelo tšeo tša Swaziland ka bo-1930.—Go tšwa bobolokelong bja rena Afrika Borwa.
^ ser. 8 The Golden Age, June 30, 1937, letlakala 629.


text:
Dira Dilo ka go Dumelelana le Thapelo ya Jesu e Lerato
“Tate, . . . tagafatša morwa wa gago, gore morwa wa gago a go tagafatše.”—JOH. 17:1.
1, 2. Hlalosa seo Jesu a ilego a se direla baapostola ba gagwe ba botegago ka morago ga gore ba keteke Paseka ka 33 C.E.
E BE e le bošegong bja Nisani 14 ka ngwaga wa 33 C.E. Jesu le barutiwa ba gagwe ba be ba sa tšwa go keteka Paseka, yeo e ba gopotšago kamoo Modimo a phološitšego borakgolokhukhu ba bona bokgobeng kua Egipita. Eupša barutiwa ba gagwe bao ba botegago ba be ba sa tlo bona “phološo e sa felego” e kgolo kudu go feta yeo. Letšatšing le le latelago, Moetapele wa bona yo a se nago sebe o be a tlo bolawa ke manaba a gagwe. Eupša tiro ye ya lehloyo e be e tlo fetoga tšhegofatšo. Madi a Jesu ao a tšholotšwego e be e tla ba motheo wa go phološwa ga batho sebeng le lehung.—Baheb. 9:12-14.
2 Go kgonthišetša gore ga re lebale tokišetšo ye e lerato, Jesu o ile a hloma segopotšo se sefsa sa ngwaga le ngwaga seo se ilego sa tšeela Paseka legato. O dirile se ka go ngwathaganya senkgwa seo se sa omelwago ke moka a se nea baapostola ba gagwe ba botegago ba 11, a re: “Se se bolela mmele wa ka wo o tlago go newa ka baka la lena. Dulang le dira se e le go nkgopola.” O ile a dira se se swanago ka senwelo sa beine e khwibidu, a re go bona: “Senwelo se se bolela kgwerano e mpsha ka baka la madi a ka ao a tlago go tšhollelwa lena.”—Luka 22:19, 20.
3. (a) Ke phetogo efe e kgolo yeo e bilego gona ka morago ga lehu la Jesu? (b) Re swanetše go ipotšiša dipotšišo dife mabapi le thapelo ya Jesu yeo e begilwego go Johane kgaolo 17?
3 Kgwerano ya kgale ya Molao ya magareng ga Modimo le Baisiraele ba tlhago e be e le kgauswi le go fela. E be e tlo tšeelwa legato ke kgwerano e mpsha ya magareng ga Jehofa le balatedi ba Jesu bao ba tloditšwego. Jesu o be a sa nyake gore setšhaba se se sefsa sa moya se swane le sa Baisiraele. Baisiraele ba tlhago ba be ba arogane bodumeding le ditabeng tša setšhaba, e lego seo se ilego sa goboša leina le lekgethwa la Modimo. (Joh. 7:45-49; Dit. 23:6-9) Ka mo go fapanego, Jesu o be a kganyoga gore balatedi ba gagwe ba dule ba le boteeng e le gore ba ka šoma ka botee go tagafatša leina la Modimo. Ka gona, Jesu o ile a dira’ng? O ile a rapela thapelo e kgahlišago kudu yeo motho le ge e le ofe a ka thabelago go e bala. (Joh. 17:1-26; bona seswantšho sa mathomong a sehlogo.) Re ka lebelela morago gomme ra ipotšiša gore: “Na Modimo o arabile thapelo ye ya Jesu?” Le gona re swanetše go itlhahloba ke moka re ipotšiše gore: “Na ke dira dilo ka go dumelelana le thapelo yeo?”
DILO TŠEO JESU A DI ETIŠITŠEGO PELE
4, 5. (a) Re ithuta’ng matsenong a thapelo ya Jesu? (b) Jehofa o ile a araba Jesu bjang mabapi le selo seo a ilego a ikgopelela sona?
4 Jesu o ile a bolela go fihla bošego, a ruta barutiwa ba gagwe dilo tše bohlokwa tše di tšwago go Modimo. Ke moka a emišetša mahlo legodimong a rapela a re: “Tate, nako e fihlile; tagafatša morwa wa gago, gore morwa wa gago a go tagafatše, e le gore go etša ge o mo neile matla godimo ga batho bohle, a nee bohle bao o mo neilego bona bophelo bjo bo sa felego. . . . Ke go tagafaditše lefaseng ka go phetha modiro wo o nneilego wona gore ke o dire. Bjale wena Tate, ntagafatše ke le kgauswi le wena ka letago leo ke bego ke na le lona ke le kgauswi le wena pele lefase le eba gona.”—Joh. 17:1-5.
5 Ela hloko dilo tšeo Jesu a thomilego ka tšona thapelong ya gagwe. Selo se segolo seo a bego a tshwenyegile ka sona ke go tagafatšwa ga Tatagwe wa legodimong, le gona se se dumelelana le kgopelo ya pele thapelong ya gagwe ya mohlala yeo e rego: “Tate, leina la gago a le kgethagatšwe.” (Luka 11:2) Selo sa bobedi seo Jesu a bego a tshwenyegile ka sona ke dinyakwa tša barutiwa ba gagwe, gore Modimo ‘a ba nee bophelo bjo bo sa felego.’ Ka morago ga moo, Jesu o ile a ikgopelela selo se itšego, a re: “Tate, ntagafatše ke le kgauswi le wena ka letago leo ke bego ke na le lona ke le kgauswi le wena pele lefase le eba gona.” Jehofa o ile a putsa Morwa wa gagwe yo a botegago ka selo seo se fetago se a se kgopetšego, ka go mo nea “leina le lebotse go phala” la borongwa ka moka.—Baheb. 1:4.
‘GO TSEBA MODIMO A NNOŠI WA THEREŠO’
6. Baapostola ba be ba swanetše go dira’ng gore ba tle ba hwetše bophelo bjo bo sa felego, gona re tseba bjang gore ba ile ba atlega?
6 Jesu o ile a rapela le ka seo rena badiradibe re swanetšego go se dira gore re swanelege go hwetša mpho e kgolo ya bophelo bjo bo sa felego. (Bala Johane 17:3.) O itše re swanetše go tšwela pele re hwetša ‘tsebo’ ka Modimo le Kriste. Tsela e nngwe ya go dira se ke ka go diriša mahlo le ditsebe tša rena go ithuta ka mo go oketšegilego ka Jehofa le Morwa wa gagwe. Tsela e nngwe e bohlokwa ya go hwetša tsebo ka Modimo ke ka go latswa lethabo leo le tlišwago ke go diriša seo re ithutago sona ka yena. Baapostola ba ile ba gata megato ye yeo e neago bophelo, ka ge Jesu a ile a iša pele a rapela ka gore: “Dipolelo tšeo o nneilego tšona ke ba neile tšona, le gona ba di amogetše.” (Joh. 17:8) Eupša gore ba hwetše bophelo bjo bo sa felego, ba be ba swanetše go tšwela pele ba naganišiša ka dipolelo tša Modimo le go di diriša maphelong a bona a letšatši le letšatši. Na baapostola bao ba botegago ba ile ba atlega go dira se go fihla mafelelong a maphelo a bona mo lefaseng? Ee, ba ile ba atlega. Re tseba se ka gobane maina a bona a ngwaletšwe sa ruri maswikeng a 12 a motheo wa Jerusalema e Mpsha ya legodimong.—Kut. 21:14.
7. ‘Go tseba’ Modimo go bolela’ng, gona ke ka baka la’ng go le bohlokwa?
7 Go ya ka diithuti tša leleme la Segerika, polelwana ya Segerika yeo e fetoletšwego e le ‘go tseba’ e ka fetolelwa gape e le “go tšwela pele o tseba.” Dipolelwana tše tše pedi di a tlatšana gomme bobedi bja tšona di bohlokwa. Mongwalo wa ka tlase wa Johane 17:3 ka go Reference Bible o nea phetolelo e nngwe yeo e rego, “go go tseba.” Ka go re’alo, ‘go tseba’ go šupa go mogato o tšwelago pele wo o feleletšago ka tokelo ya “go tseba” Modimo. Lega go le bjalo, go tseba Motho yo a phagamego kudu legohleng go akaretša go feta go fo kwešiša dika le morero wa Modimo. Go tseba Jehofa go akaretša go mo rata kudu le go rata badumedigotee le rena. Beibele e hlalosa gore: “Yo a se nago lerato ga a tsebe Modimo.” (1 Joh. 4:8) Ka gona go tseba Modimo go akaretša go mo kwa. (Bala 1 Johane 2:3-5.) Ruri ke tokelo e kgolo go ba gare ga bao ba tsebago Jehofa! Eupša ka go swana le Judase Isikariote, re ka lahlegelwa ke tswalano ye ya bohlokwa. Anke re šomeng ka thata go e kgomarela. Ge e ba re dira bjalo, mafelelong re tla hwetša mpho e kgolo ya bophelo bjo bo sa felego.—Mat. 24:13.
“KA BAKA LA LEINA LA GAGO”
8, 9. Jesu o be a tshwenyegile kudu ka eng nakong ya bodiredi bja gagwe bja lefaseng, gona ke tumelo efe ya bodumedi yeo a ka bago a ile a e ganetša?
8 Ka morago ga go bala thapelo ya Jesu yeo e begilwego go Johane kgaolo 17, ke mang a ka belaelago gore Jesu o be a rata ka mo go tseneletšego baapostola ba gagwe gotee le barutiwa ba gagwe ba nakong e tlago? (Joh. 17:20) Ka nako e swanago, re swanetše go kwešiša gore Jesu o be a se a tshwenyega kudu ka go phologa ga rena. Morero wa gagwe o mogolo go tloga mathomong go fihla mafelelong a bodiredi bja gagwe bja lefaseng e be e le go kgethagatšwa le go tagafatšwa ga leina la Tatagwe. Ka mohlala, ge a be a bolela ka seo a se tletšego lefaseng kua sinagogeng ya Natsaretha, o ile a bala go tšwa lengwalong la go phuthwa la Jesaya gore: “Moya wa Jehofa o go nna, gobane o ntloleditše go tsebiša badiidi ditaba tše dibotse.” Ga go pelaelo gore Jesu o ile a bitša leina la Modimo gabotse ge a be a bala taelo ye.—Luka 4:16-21.
9 Go ya ka tumelo ya Sejuda, baetapele ba bodumedi ba ile ba ganetša batho go diriša leina la Modimo nako e telele pele Jesu a etla lefaseng. Re ka kgodišega gore Jesu o ile a ganetša tumelo e bjalo yeo e sa thewago mangwalong. O boditše baganetši ba gagwe gore: “Ke tlile ka leina la Tate, eupša ga le nkamogele; ge nkabe yo mongwe a be a ka tla ka leina la gagwe, le be le tla mo amogela.” (Joh. 5:43) Ke moka, matšatši a sego kae pele ga lehu la gagwe, Jesu o ile a bolela selo seo a bego a tshwenyegile ka sona kudu bophelong ka go rapela ka gore: “Tate tagafatša leina la gago.” (Joh. 12:28) Ka gona ga se ra swanela go makatšwa ke gore Jesu o tšama a tsenya go tshwenyega ka leina la Tatagwe thapelong ye ka moka yeo re e ahlaahlago.
10, 11. (a) Go tsebatša ga Jesu leina la Tatagwe go be go akaretša’ng? (b) Barutiwa ba Jesu ba swanetše go šomela go fihlelela pakane efe?
10 Jesu o rapetše ka gore: “Ke utolotše leina la gago bathong bao o nneilego bona go tšwa lefaseng. E be e le ba gago, wa nnea bona gomme ba bolokile lentšu la gago. Le gona nna ga ke sa le lefaseng, eupša bona ba lefaseng gomme nna ke tla go wena. Tate yo Mokgethwa, ba šireletše ka baka la leina la gago leo o nneilego lona, e le gore e be batee go etša ge re le batee.”—Joh. 17:6, 11.
11 Jesu ga se a tsebiša barutiwa ba gagwe leina la Tatagwe ka go fo le bitša. Go e na le moo, o ile a ba thuša le go tseba seo leina la Modimo le se emelago, e lego dika tše di kgahlišago tša Modimo le tsela yeo a dirišanago le rena ka yona. (Ek. 34:5-7) Go feta moo, Jesu o tšwela pele go thuša barutiwa ba gagwe go tsebatša leina la Jehofa lefaseng ka moka a le boemong bja letago legodimong. Pakane ya gagwe ke efe? Ke gore go kgoboketšwe barutiwa ba oketšegilego pele bofelo bja tshepedišo ye e kgopo ya dilo bo fihla. Ke moka, Jehofa o tla itirela leina le legolo kudu ge a gata mogato wa go phološa dihlatse tša gagwe tšeo di botegago.—Hesek. 36:23.
“GORE LEFASE LE DUMELE”
12. Re hloka dilo dife tše tharo gore re atlege modirong wa rena wa go phološa maphelo?
12 Ge Jesu a be a le mo lefaseng, o ile a šoma ka thata go thuša barutiwa ba gagwe go fenya mafokodi a bona. Se e be e le sa bohlokwa gore ba tle ba phethe modiro woo Jesu a bego a o thomile. Jesu o rapetše ka gore: “Go etša ge o nthomile lefaseng, le nna ke ba roma lefaseng.” Jesu o gateletše dilo tše tharo tša bohlokwa tšeo ba bego ba di hloka gore ba tle ba atlege modirong wo wa go phološa maphelo. Sa pele, o rapeletše gore barutiwa ba gagwe e se be karolo ya lefase la Sathane. Sa bobedi, o rapeletše gore ba kgethagatšwe, goba e dule e le ba bakgethwa, ka go diriša therešo ya Lentšu la Modimo maphelong a bona. Sa boraro, Jesu o kgopetše leboelela gore barutiwa ba gagwe ba be boteeng tlemong ya lerato yeo e lego gona magareng ga gagwe le Tatagwe. Se se ra gore re itlhahlobe. Yo mongwe le yo mongwe wa rena o swanetše go ipotšiša gore: ‘Na ke dira dilo ka go dumelelana le dikgopelo tša Jesu tše tharo?’ Ge re ela hloko dilo tše, Jesu o na le kholofelo ya ‘gore lefase le tla dumela gore Modimo o mo romile.’—Bala Johane 17:15-21.
13. Thapelo ya Jesu e ile ya arabja bjang lekgolong la pele la nywaga C.E.?
13 Re ka bona gore Modimo o ile a araba thapelo ya Jesu ka go ithuta puku ya Beibele yeo e latelago Diebangedi tše nne, e lego Ditiro tša Baapostola. Nagana ka karogano yeo e bego e ka ba gona gare ga Bakriste ba lekgolong la pele bao ba bego ba bopša ke Bajuda le Bantle, bahumi le badiidi gotee le makgoba le beng ba makgoba. Lega go le bjalo, bohle ba ile ba ba boteeng moo ba ilego ba swantšhwa le ditho tše di fapafapanego tša mmele gomme Jesu e le hlogo ya bona. (Baef. 4:15, 16) A mohlolo o mogolo gakaakang lefaseng la Sathane leo le aroganego! Theto e swanetše go išwa go Jehofa, yoo a dirilego gore se se kgonege ka moya wa gagwe o mokgethwa o matla.—1 Bakor. 3:5-7.
14. Thapelo ya Jesu e arabilwe bjang mehleng ya rena?
14 Ka manyami, botee bjo bjoo bo makatšago ga se bja ka bja tšwela pele bo le gona ka morago ga gore baapostola ba hwe. Go e na le moo, ka ge go be go boletšwe e sa le pele, bohlanogi bo ile bja šwahlela ka phuthegong gomme seo sa tšweletša dihlotswana tšeo di aroganego tša Bojakane. (Dit. 20:29, 30) Eupša ka 1919, Jesu o ile a lokolla balatedi ba gagwe ba tloditšwego bothopša bja bodumedi bja maaka gomme a ba kgoboketša gotee ka “setlemo se se phethagetšego sa botee.” (Bakol. 3:14) Modiro wa bona wa boboledi o ile wa kgoma bjang lefase ka moka? Badirišani ba bona ba “dinku tše dingwe” ba ka godimo ga dimilione tše šupago go tšwa “ditšhabeng tšohle, melokong yohle, merafong yohle le malemeng ohle” ba kgobokeleditšwe mohlapeng o tee le batlotšwa ba Modimo. (Joh. 10:16; Kut. 7:9) Yeo e bile karabo e kgahlišago kudu thapelong ya Jesu ya “gore lefase le tsebe gore [Jehofa] o nthomile le gore o ba ratile go etša ge o nthatile”!—Joh. 17:23.
PHETHO E KGOMAGO PELO
15. Ke selo sefe se se kgethegilego seo Jesu a ilego a se kgopelela barutiwa ba gagwe ba tloditšwego?
15 Bošegong bja Nisani 14, Jesu o ile a tagafatša goba go hlompha baapostola ba gagwe ka go dira kgwerano le bona ya gore ba buše le yena Mmušong wa gagwe. (Luka 22:28-30; Joh. 17:22) Bjale Jesu o ile a rapelela bohle bao e bego e tlo ba balatedi ba gagwe ba tloditšwego gore: “Tate, ke nyaka gore le bao o nneilego bona ba be le nna moo ke lego gona, e le gore ba bone letago la ka leo o nneilego lona, gobane o nthatile pele ga go thewa ga lefase.” (Joh. 17:24) Se se dira gore dinku tše dingwe tša Jesu di hlalale, e sego go ba le lehufa, le gona ke bohlatse bjo bongwe bja botee bjo bo lego gona gare ga Bakriste ka moka ba therešo lefaseng lehono.
16, 17. (a) Ge Jesu a be a phetha thapelo ya gagwe, o ile a re o ikemišeditše go dira’ng? (b) Re swanetše go ikemišetša go dira’ng?
16 Ka baka la maaka a baetapele ba bona ba bodumedi, batho ba bantši lefaseng ba kgetha go hlokomologa bohlatse bjo bo lego molaleng bja gore Jehofa o na le batho bao ba lego boteeng bao ba tlogago ba mo tseba. Go bile bjalo le mehleng ya Jesu. Ka gona o ile a phetha thapelo ya gagwe ka mantšu a a kgomago pelo: “Tate yo a lokilego, ruri lefase ga le go tsebe; eupša nna ke a go tseba gomme ba ba tseba gore o nthomile. Le gona, ke ba tsebišitše leina la gago e bile ke tla le tsebatša, e le gore lerato leo o nthatilego ka lona le be go bona gomme nna ke be boteeng le bona.”—Joh. 17:25, 26.
17 Ke mang a ka ganago gore Jesu o ile a dira dilo ka go dumelelana le thapelo ya gagwe? Ka ge e le Hlogo ya phuthego, o tšwela pele go re thuša go tsebatša leina la Tatagwe le morero wa gagwe. Anke re tšweleng pele re ikokobeletša bohlogo bja gagwe ka go kwa taelo ya gagwe ya gore re dire boboledi ka mafolofolo le go dira barutiwa. (Mat. 28:19, 20; Dit. 10:42) Le gona anke re šomeng ka thata go boloka botee bja rena bjo bohlokwa kudu. Ka go dira bjalo, re tla ba re dira dilo ka go dumelelana le thapelo ya Jesu e le gore go tagafatšwe leina la Jehofa gomme ra thaba ka mo go sa felego.


text:
Na Dihlatse tša Jehofa ke Sehlotswana sa Bodumedi?
Aowa, Dihlatse tša Jehofa ga se sehlotswana sa bodumedi. Go e na le moo, re Bakriste bao ba katanelago go latela mohlala wa Jesu Kriste le go phela ka go dumelelana le dithuto tša gagwe.
Sehlotswana sa bodumedi ke eng?
Batho ba kwešiša lentšu “sehlotswana” goba cult ka ditsela tša go se swane. Lega go le bjalo, ela hloko dilo tše pedi tšeo go naganwago kudu ka tšona ka dihlotswana tša bodumedi le lebaka leo dilo tšeo di sa šomego go rena.
Ba bangwe ba bona eka sehlotswana sa bodumedi ke bodumedi bjo bofsa goba bjoo bo sa tlwaelegago. Dihlatse tša Jehofa ga se tša hlama bodumedi bjo bofsa. Go e na le moo, borapedi bja rena bo swana le bja Bakriste ba lekgolong la pele la nywaga, bao mehlala le dithuto tša bona di ngwadilwego ka Beibeleng. (2 Timotheo 3:16, 17) Re dumela gore Mangwalo a Makgethwa ke ona a swanetšego go laola borapedi bjoo batho ba rego bo tlwaelegile.
Bangwe ba lebelela sehlotswana sa bodumedi e le bodumedi bjo kotsi bjoo bo nago le motho yo a bo etilego pele. Dihlatse tša Jehofa ga di dumele gore motho e swanetše go ba moetapele wa tšona. Go e na le moo, re kgomarela mokgwa woo Jesu a o beetšego balatedi ba gagwe ge a be a re: “Moetapele wa lena ke o tee, Kriste.”—Mateo 23:10.
Go e na le gore Dihlatse tša Jehofa e be sehlotswana sa bodumedi, bodumedi bja tšona bo hola ditho tša bjona le bohle setšhabeng. Ka mohlala, bodiredi bja rena bo thušitše batho ba bantši go kgaotša go dira dilo tše kotsi, tše bjalo ka go diriša dihlaretagi le bjala gampe. Go oketša moo, re na le diklase tša go ithuta lefaseng ka bophara go thuša batho ba dikete go ithuta go bala le go ngwala. E bile re thuša batho ge ba hlagetšwe ke dikotsi. Re šoma ka thata gore re thuše ba bangwe, go etša ge Jesu a laetše balatedi ba gagwe gore ba dire bjalo.—Mateo 5:13-16.
Ithute ka mo go oketšegilego
O ka Lemoga Borapedi bja Therešo Bjang?
Na go na le bodumedi bjo tee feela bja therešo? Ela hloko maswao a mahlano ao a bontšhago borapedi bja therešo.


text:
Ikgokaganye le Rena
Re thabela go thuša bao ba kgahlegelago go ithuta Beibele goba mošomo wa rena wa lefase ka bophara. Kgetha e nngwe ya ditsela tšeo o ka ikgokaganyago le Dihlatse tša Jehofa tša lefelong la geno.
Re founele goba o re ngwalele o diriša boitsebišo bjo bo lego ka mo tlase
Lithuania
Jehovah’s Witnesses
Pd 2632
LT-48022 KAUNAS
LITHUANIA
+370 37-308-700
+370 682-23-802
Dinako tša Mošomo
Mošupologo go fihla Labohlano
Go thoma ka 8:00 a.m. go ya go 12:00 p.m. le go thoma ka 1:00 p.m. go ya go 5:00 p.m.


text:
TABA YA LETLAKALA LA KA NTLE | KE KA BAKA LA ENG DILO TŠE MPE DI DIRAGALELA BATHO BA GO LOKA?
Seo Modimo a Tlago go se Dira ka Bobe
Beibele e re botša gabotse ka seo Jehofa le Morwa wa gagwe, Jesu Kriste, ba tlago go se dira ka tlaišego yeo e bakilwego ke Sathane Diabolo. Beibele e re: “Lebaka leo Morwa [Jesu] wa Modimo a bonagaditšwego ka lona še le: Ke go fediša mediro ya Diabolo.” (1 Johane 3:8) Tshepedišo ye ya dilo yeo e nago le megabaru, lehloyo le ditiro tše kgopo e tla fedišwa. Jesu o holofetša gore “mmuši wa lefase le,” e lego Sathane Diabolo, “o tla lahlelwa ntle.” (Johane 12:31) Ntle le tutuetšo ya Sathane, lefase le lefsa la go loka le tla tla gomme lefase le le tla fetošwa lefelo la khutšo.—2 Petro 3:13.
Go thwe’ng ka bao ka manganga ba ganago go fetoša ditsela tša bona e bile ba gapeletša go dira dilo tše mpe? Naganišiša ka kholofetšo ye e kwagalago e rego: “Baloki ke bona ba tla dulago mo lefaseng gomme bao ba se nago bosodi ba šala go lona. Ge e le ba kgopo ba tla fedišwa lefaseng; baradia bona ba tla tlošwa go lona.” (Diema 2:21, 22) Tutuetšo ya batho ba kgopo e tla fedišwa. Ka tlase ga maemo a bjalo a khutšo, batho bao ba kwago ba tla lokollwa ganyenyane-ganyenyane go se phethagaleng ga leabela.—Baroma 6:17, 18; 8:21.
Modimo o tla fediša bjang bobe lefaseng leo le lefsa? E sego ka go tima batho mpho ya go ikgethela le ka go ba dira diroboto. Go e na le moo, o tla ruta batho bao ba kwago ditsela tša gagwe, a ba thuša go fetoša menagano le ditiro tša bona tše mpe.
Modimo o tla fediša dilo ka moka tšeo di bakago tlaišego
Modimo o tla dira eng ka dikotsi tšeo di sa letelwago? O holofeditše gore go se go ye kae Mmušo wa gagwe o tla buša lefase. Kgoši yeo e kgethilwego ke Modimo ya Mmušo woo ke Jesu Kriste, yoo a nago le matla a go fodiša balwetši. (Mateo 14:14) Le gona Jesu o kgona go laola matla a tlhago. (Mareka 4:35-41) Ka gona, tlaišego yeo e bakilwego ke “nako le ditiragalo tšeo di sa letelwago” e tla fedišwa. (Mmoledi 9:11) Ka tlase ga pušo ya Kriste, ga go na masetlapelo ao a tlago go wela batho.—Diema 1:33.
Go thwe’ng ka batho ba dimilione ba se nago molato bao ba hwilego mahu a sehlogo? Gateetee ka morago ga go tsoša mogwera wa gagwe Latsaro, Jesu o itše: “Ke nna tsogo le bophelo.” (Johane 11:25) Ee, Jesu o na le matla a go tsoša bahu le go bušetša batho bao ba hwilego bophelong!
Ge e ba kgopolo ya go phela lefaseng leo dilo tše mpe di ka se sa hlwago di diragalela batho ba go loka e go kgahla, o re’ng o sa ipeele pakane ya go ithuta ka mo go oketšegilego ka Modimo wa therešo le morero wa gagwe ka go ithuta Beibele? Dihlatse tša Jehofa tša tikologong ya geno di tla thabela go go thuša go hwetša tsebo yeo. Re go laletša ka borutho gore o ikgokaganye le tšona moo o dulago gona goba o ngwalele bagatiši ba makasine wo.


text:
PHAFOGA! NO. 4 2016
Kamoo o ka Fetošago Mekgwa ya Gago
Go sa šetšwe gore o lemoga seo goba go se bjalo, mekgwa e kgoma bophela bja gago bja letšatši le letšatši e ka ba gabotse goba gampe.
Kamoo o ka Fetošago Mekgwa ya Gago
Kgonthišetša gore mekgwa ya gago e a go hola go e na le gore e go gobatše.
1 Lebelela Dilo ka Tsela ya Kgonthe
Go hlagolela mekgwa e mebotse le go lahla e mebe go ka se direge ka ponyo ya leihlo. Bona kamoo o ka etišago dilo tša bohlokwa pele.
2. Laola Maemo a Gago
Phela le batho goba o dire dilo tšeo di tla go thušago gore o dire diphetho tše bohlale.
3. Phegelela, o se ke wa Lapa
Le ge o hwetša go le thata go thoma mekgwa e meswa goba go tlogela ya kgale, o se ke wa lapa!
Beibele e Re’ng ka go Ratana ga Batho ba Bong bjo bo Swanago?
Na e ganetša ditiro tša go ratana ga batho ba bong bjo bo swanago? Na e kgothaletša go hloya batho bao ba ratanago e le ba bong bjo bo swanago?
Kamoo o ka Swaraganago le Diphetogo
Diphetogo ga di phemege. Ela hloko seo ba bangwe ba se dirilego go swaragana le diphetogo ka katlego.
Go Etela Kyrgyzstan
Batho ba Kyrgyzstan ba tsebja kudu ka go amogela baeng le go hlompha. Ke moetlo ofe wo o latelwago malapeng a bona?
Bobotse bja ka Ntle
Tša papatšo le tša fešene di kgothaletša batho go se be le pono e lekalekanego ka ponagalo ya bona.
Modikologo wa Bophelo bja Sebakatšatši
Se se makatšago ka modikologo wa bophelo bjo bo kgahlišago bja khunkhwane ye ke gore di tšwelela feela lebaka la dibeke tše sego kae ka morago ga mengwaga e 13 goba e 17.
Dihlogo tše Dingwe tša Inthaneteng
Tsela ya go Kgaotša go Ngangišana
Na wena le molekane wa gago le dula le ngangišana? Ithute kamoo melao ya motheo ya Beibele e ka thušago lenyalo la lena.
Bafsa ba Bolela ka go Dumela Gore Modimo o Gona
Bidiong ye ya metsotso e meraro, bafsa ba hlalosa seo se ba kgodišago gore go na le Mmopi.


text:
O Laletšwa ka Borutho
MOHLOMONGWE o kile wa feta kgaufsi le Holo ya Mmušo ya Dihlatse tša Jehofa ya lefelong la geno gomme wa ipotšiša gore go direga’ng moo. Na o a tseba gore mang le mang yo a ratago go ya dibokeng tša tšona tša beke le beke a ka dira bjalo? Baeng ba amogelwa ka borutho.
Lega go le bjalo, mohlomongwe o na le dipotšišo. Ke ka baka la’ng Dihlatse tša Jehofa di bokana? Go direga’ng dibokeng tšeo? Le gona, ke’ng seo baeng bao e sego Dihlatse tša Jehofa ba se bolelago ka diboka tšeo?
‘Phuthela Setšhaba’
Go tloga mehleng ya bogologolo, batho ba be ba bokana bakeng sa go rapela le go ithuta ka Modimo. Mo e ka bago nywageng e 3 500 e fetilego, Baisiraele ba ile botšwa gore: “O phuthêlê sethšaba mmôxô, banna le basadi le bana, le ba ba diiletšexo dikxorong tša xeno, O ba balêlê ba kwê, ba ithutê, xomme ba boifê Morêna Modimo wa lena, ba hlôkômêlê se se bolêlwaxo ke molaô wó, ba dirê ka wôna.” (Doiteronomio 31:12) Ka gona, kua Isiraeleng batho ba bagolo gotee le bana ba be ba rutwa go rapela le go kwa Jehofa Modimo.
Nywaga-kgolong e mentši ka morago ge phuthego ya Bokriste e be e theilwe, diboka di ile tša tšwela pele go ba karolo ya bohlokwa ya borapedi bja therešo. Moapostola Paulo o ngwadile gore: “A re naganelaneng gore re hlohleletšaneng leratong le medirong e mebotse, re sa tlogele go bokana ga rena gotee, go etša ge ba bangwe ba tlwaetše go dira bjalo, eupša re kgothatšana.” (Baheberu 10:24, 25) Go etša ge tlemo ya lapa e matlafala ge ditho tša lapa di fetša nako gotee, ka tsela e swanago tlemo ya lerato magareng ga bao nyakago go hlankela Modimo e a matlafala ge Bakriste ba bokana gotee bakeng sa borapedi.
Go dumelelana le mehlala ye ya Mangwalo, Dihlatse tša Jehofa di bokana Diholong tša tšona tša Mmušo gabedi ka beke. Diboka di thuša bao ba lego gona go leboga, go kwešiša le go diriša melao ya motheo ya Beibele maphelong a bona. Moo go kgonegago, lenaneo la tšona le a swana lefaseng ka bophara gomme seboka se sengwe le se sengwe se na le morero wa sona o lego mabapi le borapedi bja Modimo. Pele diboka di thoma le ka morago ga tšona, bao ba tlilego dibokeng ba thabela “go kgothatšana” ka dipoledišano tše agago. (Baroma 1:12) Go direga’ng go se sengwe le se sengwe sa diboka tše?
Polelo yeo e Theilwego Beibeleng
Seboka sa mathomo seo batho ba bantši ba tlago go sona ke polelo ya phatlalatša e theilwego Beibeleng, yeo e hlametšwego batho ka kakaretšo le yeo gantši e bago gona mafelo-bekeng. Gantši Jesu Kriste o be a bea dipolelo tša phatlalatša, tšeo e nngwe ya tšona e lego Thuto e tumilego ya Thabeng. (Mateo 5:1; 7:28, 29) Moapostola Paulo o ile a bolela le banna ba Athene. (Ditiro 17:22-34) Go latela mohlala wa Jesu le Paulo, dibokeng tša Dihlatse tša Jehofa go ba le polelo yeo ka mo go kgethegilego e hlametšwego batho ka kakaretšo, bao go ka diregago gore ba bangwe ba bona ke mathomo ba e-tla dibokeng.
Diboka di thoma ka kopelo e tšwago pukung ya Opelelang Jehofa Ditumišo. * Bao ba ratago go ema le go opela kopelo yeo, ba lokologile go dira bjalo. Ka morago ga thapelo e kopana, seboledi se swanelegago se nea polelo ya metsotso e 30. (Bona Lepokisi le rego “Dipolelo tša Phatlalatša Tšeo di Šomago.”) Polelo ya sona e theilwe Beibeleng ka mo go feletšego. Nako le nako seboledi se laletša batheetši go phetla mangwalo ao a sepedišanago le taba yeo se e bolelago le go sepedišana le sona ge se bala ditemana tšeo. Ka gona, o ka rata go tla le kopi ya gago ya Beibele goba mohlomongwe o ka kgopela yo mongwe wa Dihlatse tša Jehofa gore a go nee kopi ya Beibele pele diboka di thoma.
Thuto ya Morokami
Diphuthegong tše dintši tša Dihlatse tša Jehofa, polelo ya phatlalatša e latelwa ke Thuto ya Morokami, e lego poledišano ya dipotšišo le dikarabo ya sehlogo se theilwego Beibeleng, yeo e tšeago iri e tee. Seboka se se kgothaletša bao ba le go gona go latela mohlala wa Baberea ba mehleng ya Paulo bao ba “[amogetšego] lentšu ka go le fišegela kudu monaganong, ba hlahloba Mangwalo ka kelohloko.”—Ditiro 17:11.
Thuto ya Morokami e thoma ka kopelo. Tsebišo yeo e ahla-ahlwago gotee le dipotšišo tšeo moswari wa thuto a di botšišago di tšwelela kgatišong e ithutwago ya makasine wo. O ka hwetša kopi ya makasine o ithutwago go yo mongwe wa Dihlatse tša Jehofa. Dihlogo tšeo di ithutilwego morago bjale di akaretša tše rego: “Batswadi Tlwaetšang Bana ba Lena ka Lerato,” “Le se ke la Bušetša Bobe ka Bobe go Motho” gotee le “Lebaka Leo ka Lona Tlaišego ka Moka e Tlago go Fela Kgaufsinyane.” Gaešita le ge seboka se swarwa ka mokgwa wa dipotšišo le dikarabo, batheetši ba tšea karolo ka go rata gomme gantši go araba bao ba badilego le go naganišiša ka sehlogo le mangwalo ao a se thekgago e sa le pele. Seboka se phetha ka kopelo le thapelo.—Mateo 26:30; Baefeso 5:19.
Thuto ya Beibele ya Phuthego
Bošego bjo tee bekeng e nngwe le enngwe, Dihlatse tša Jehofa di kopana gape Holong ya Mmušo bakeng sa seboka seo se nago le dikarolo tše tharo se se tšeago iri le motsotso e 45. Karolo ya pele ke Thuto ya Beibele ya Phuthego yeo e tšeago metsotso e 25. E thuša bao ba lego gona go tlwaelana le Beibele, go beakanya tsela yeo ba naganago le go lebelela dilo ka yona gotee le go gatela pele bjalo ka barutiwa ba Kriste. (2 Timotheo 3:16, 17) Go swana le Thuto ya Morokami, seboka se ke poledišano ya dipotšišo le dikarabo ya sehlogo seo se theilwego Beibeleng. Bao ba tšeago karolo ba dira bjalo ka go rata. Gantši kgatišo e ithutwago ke puku goba poroutšha e theilwego Beibeleng yeo e gatišitšwego ke Dihlatse tša Jehofa.
Ke ka baka la’ng go dirišwa kgatišo yeo e theilwego Beibeleng sebokeng se? Morago kua mehleng ya Beibele, go fo bala Lentšu la Modimo go be go sa lekana. Lentšu la Modimo le be le ‘hlathollwa e le gore batho ba le hlaologanye.’ (Nehemia 8:8) Nywageng ya morago bjale, dikgatišo tšeo di ahla-ahlago puku ya Jesaya, Daniele le Kutollo di thušitše bao ba bago gona sebokeng se go kwešiša dikarolo tše tša Beibele.
Sekolo sa Bodiredi sa Pušo ya Modimo
Ka morago ga Thuto ya Beibele ya Phuthego go latela Sekolo sa Bodiredi sa Pušo ya Modimo. Seboka se sa metsotso e 30 se hlametšwe go thuša Bakriste go hlagolela “bokgoni bja go ruta.” (2 Timotheo 4:2) Ka mohlala, na ngwana goba mogwera wa gago o kile a go botšiša potšišo ka Modimo goba ka Beibele gomme wa hwetša go le thata go mo araba? Sekolo sa Bodiredi sa Pušo ya Modimo se ka go ruta go nea dikarabo tše kgothatšago tšeo di theilwego Beibeleng tša dipotšišo tše thata. Ka go rialo, re ka bolela mantšu a boletšwego ke moporofeta Jesaya yo a itšego: “Morêna Mong’a-ka ó mphile leleme la ba rutexilexo, xore ke tsebê xo thêkxa molapi ka xo bolêla naê’.”—Jesaya 50:4.
Sekolo sa Bodiredi sa Pušo ya Modimo se thoma ka polelo yeo e theilwego Beibeleng yeo bao ba lego gona ba kgothaleditšwego go e bala bekeng ya pele ga yeo. Ka morago ga polelo yeo, seboledi se laletša batheetši gore ba nee dikarabo tše dikopana tša mabapi le dikarolo tša mmalo wa Beibele tšeo ba hweditšego e le tše holago. Ka morago ga poledišano ye, barutwana bao ba kgethilego go ingwadiša sekolong ba nea dikabelo tša bona.
Barutwana ba abelwa go bala karolo e itšego ya Beibele go tšwa sethaleng goba go bontšha kamoo ba ka rutago motho yo mongwe taba e theilwego Mangwalong. Ka morago ga polelo e nngwe le e nngwe, moeletši yo a nago le maitemogelo o reta morutwana ka seo a se dirilego gabotse, a theile ditlhaloso tša gagwe pukung ya Holwa ke Thuto ya Sekolo sa Bodiredi sa Pušo ya Modimo. Ka morago, ge ba le thopeng a ka nea morutwana ditšhišinyo tša kamoo a ka kaonefatšago ka gona.
Karolo ye ya lenaneo yeo e fetago ka bjako, e diretšwe go thuša morutwana le bao ba lego gona bao ba ratago go kaonefatša bokgoni bja bona bja go bala, go bolela le go ruta. Ka morago ga Sekolo sa Bodiredi sa Pušo ya Modimo go opelwa kopelo yeo e theilwego mantšung a Beibele yeo e rolago Seboka sa Tirelo.
Seboka sa Tirelo
Karolo ya mafelelo ya lenaneo ke Seboka sa Tirelo. Ka dipolelo, dipontšho, dipoledišano gotee le go tšea karolo ga batheetši, bao ba lego gona sebokeng ba ithuta go ruta therešo ya Beibele ka katlego. Pele a romela barutiwa ba gagwe go yo bolela le batho ka Modimo, Jesu o ile a ba kgobokanya gomme a ba nea ditaelo ka botlalo. (Luka 10:1-16) Ka ge ga bjale ba loketše modiro wa go ruta, ba ile ba ba le mafelelo a kgahlišago. Ka morago, balatedi ba Jesu ba ile ba mo nea pego ya modiro wa bona. (Luka 10:17) Gantši barutiwa ba be ba boledišana ka dilo tšeo di ba diragaletšego le tšeo ba di bonego.—Ditiro 4:23; 15:4.
Lenaneo la metsotso e 35 la Seboka sa Tirelo le tšwelela ka kgatišong yeo e gatišwago kgwedi le kgwedi e bitšwago Tirelo ya Rena ya Mmušo. Dihlogo tšeo di ahla-ahlilwego morago bjale di akaretša tše rego: “Go Rapela Jehofa Bjalo ka Lapa,” “Lebaka Leo ka Lona re Boelago Gantši” le “Ekiša Kriste Bodireding bja Gago.” Lenaneo le le phetha ka kopelo gomme setho sa phuthego se abelwa go phetha ka thapelo.
Seo Baeng ba se Boletšego
Phuthego e katanela go dira gore batho ka moka ba ikwe ba amogelegile. Ka mohlala, Andrew o be a ile a kwa ditaba tše dintši tše sa kgahlišego ka Dihlatse tša Jehofa. Eupša ge a be a e-ya dibokeng ka lekga la mathomo, o ile a makatšwa ke tsela yeo a ilego a amogelwa ka yona. Andrew o re: “E be e le lefelo le thabišago. Ke ile ka makatšwa ke kamoo ba bego ba e-na le bogwera le kamoo ba bego ba nthabetše ka gona.” Ashel, e lego mofsa yo a lego mahlalagading wa kua Canada o dumela ka gore: “Seboka se be se kgahliša kudu! Go be go le bonolo go kwešiša seo se bolelwago.”
José yo a dulago Brazil o be a tumile motseng wa gabo ka go rata dintwa. Lega go le bjalo, o ile a laletšwa go tla sebokeng Holong ya Mmušo ya lefelong la gabo. O re: “Bao ba bego ba le Holong ya Mmušo ba ile ba nkamogela ka borutho gaešita le ge ba be ba tseba boitshwaro bja-ka bja nakong e fetilego.” Atsushi yo a dulago Japan o gopola ka gore: “Go bolela therešo, lekga la mathomo ge ke be ke le dibokeng tša Dihlatse tša Jehofa ke ile ka ikwa ke sa lokologa. Lega go le bjalo, ke ile ka lemoga gore batho ba ke batho ba tlwailegilego. Ba ile ba leka ka matla go dira gore ke ikwe ke lokologile.”
O a Amogelwa
Bjalo ka ge mantšu a boletšwego ka mo godimo a bontšha, go ba gona dibokeng Holong ya Mmušo e ka ba mo go putsago kudu. O tla ithuta ka Modimo gomme ka thuto e theilwego Beibeleng yeo o e hwetšago moo, Jehofa Modimo o tla go ruta “tše di Xo holaxo.”—Jesaya 48:17.
Dibokeng tša Dihlatse tša Jehofa go tsenwa ntle le tefo gomme ga go na dikoleke. Na o ka rata go ba gona dibokeng Holong ya Mmušo ya lefelong la geno? O laletšwa ka borutho gore o dire bjalo.
^ ser. 7 Dikgatišo ka moka tšeo go bolelwago ka tšona sehlogong se di gatišitšwe ke Dihlatse tša Jehofa.